CELEX: 52022PC0069
Language: lt
Date: 2022-02-28
Title: Pasiūlymas TARYBOS SPRENDIMAS dėl pozicijos, kurios Europos Sąjungos vardu turi būti laikomasi Asociacijos taryboje, įsteigtoje Europos Sąjungos ir Europos atominės energijos bendrijos bei jų valstybių narių ir Moldovos Respublikos asociacijos susitarimu

EUROPOS KOMISIJA
            Briuselis, 2022 02 28
            COM(2022) 69 final
            2022/0049(NLE)
            
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Asociacijos taryboje, įsteigtoje Europos Sąjungos ir Europos atominės energijos bendrijos bei jų valstybių narių ir Moldovos Respublikos asociacijos susitarimu
            
               
         
         
            
               AIŠKINAMASIS MEMORANDUMAS
            
            
               1.Pasiūlymo dalykas
            
            
               Šis pasiūlymas teikiamas dėl sprendimo, kuriuo nustatoma pozicija, kurios Sąjungos vardu turi būti laikomasi Asociacijos taryboje, dėl numatomo 2021–2027 m. Europos Sąjungos ir Moldovos Respublikos asociacijos darbotvarkės priėmimo.
            
            
               2.Pasiūlymo aplinkybės
            
            
               2.1.Asociacijos susitarimas
            
            
               Europos Sąjungos ir Europos atominės energijos bendrijos bei jų valstybių narių ir Moldovos Respublikos asociacijos susitarimu (toliau – Susitarimas) sukuriama išsami ir visapusiška laisvosios prekybos erdvė (IVLPE) ir numatoma aktyviau bendradarbiauti skatinant politinę asociaciją ir ekonominę integraciją. Susitarimas įsigaliojo 2016 m. liepos 1 d. 
            
            
               2.2.Asociacijos taryba
            
            
               Asociacijos taryba įsteigta Susitarimo 434 straipsniu. Ji prižiūri ir stebi, kaip Susitarimas taikomas ir įgyvendinamas, ir atsižvelgdama į jo tikslus periodiškai peržiūri, kaip jis funkcionuoja. Ją sudaro Europos Sąjungos Tarybos bei Europos Komisijos nariai ir Moldovos Respublikos Vyriausybės nariai.
            
            
               2.3.Numatomas Asociacijos tarybos aktas
            
            
               Pagal Susitarimo 436 straipsnio 1 dalį Asociacijos tarybai suteikti įgaliojimai priimti rekomendacijas siekiant Susitarimo tikslų. Asociacijos taryba priims rekomendaciją dėl 2021–2027 m. ES ir Moldovos Respublikos asociacijos darbotvarkės įgyvendinimo (toliau – numatomas aktas).
            
            
               Numatomo akto tikslas – padėti įgyvendinti Susitarimą nustatant bendrus kitų septynerių metų prioritetus.
            
            
               3.Pozicija, kurios turi būti laikomasi Sąjungos vardu
            
            
               ES ir Moldovos Respublika susitarė stiprinti partnerystę, sutardamos dėl 2021–2027 m. prioritetų, kuriais bus padedama įgyvendinti Susitarimą.
            
            
               2021–2027 m. asociacijos darbotvarkė apima politinį dialogą, užsienio ir saugumo politiką, bendradarbiavimą laisvės, saugumo ir teisingumo srityje ir prekybos bei su prekyba susijusiais klausimais, taip pat daugelį kitų sektorių, kuriems taikomas Susitarimas, pvz., energetikos, visuomenės sveikatos, transporto, aplinkos ir klimato kaitos. 
            
            
               Asociacijos darbotvarkė atitinka Rytų partnerystės politikos tikslus ir joje atsižvelgiama į Komisijos prioritetus, pvz., Žaliąjį kursą ir skaitmeninę transformaciją, taip pat į naujausius politikos pokyčius, be kita ko, susijusius su energijos vartojimo efektyvumu ir atsinaujinančiaisiais energijos ištekliais, aplinkos apsauga ir Paryžiaus susitarime numatytais įsipareigojimais. Be to, ja sprendžiami nauji COVID-19 pandemijos keliami uždaviniai, siekiant bendrai veikti sveikatos sistemos atsparumo ir socialinio bei ekonominio atsigavimo srityse. Taip pat ypač svarbūs yra prioritetai, susiję su labai reikalingomis Moldovos Respublikos reformomis, visų pirma teisinės valstybės, kovos su korupcija ir teisingumo reformų srityse.
            
            
               Sąjunga turi priimti poziciją dėl Asociacijos darbotvarkės, kad būtų sudarytos palankesnės sąlygos visapusiškam Susitarimo įgyvendinimui ir nustatytos gairės dvišaliam bendradarbiavimui.
            
            
               4.Teisinis pagrindas
            
            
               4.1.Procedūrinis teisinis pagrindas
            
            
               4.1.1.Principai
            
         
         
            
               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.
            
            
               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  1
               .
            
            
               4.1.2.Taikymas aptariamuoju atveju
            
            
               Asociacijos taryba yra įsteigta susitarimu, būtent Asociacijos susitarimu.
            
            
               Aktas, kurį turi priimti Asociacijos taryba, yra teisinę galią turintis aktas. Numatomas aktas turi teisinį poveikį, nes 2021–2027 m. ES ir Moldovos Respublikos asociacijos darbotvarke bus grindžiamas programavimas pagal Kaimynystės, vystomojo ir tarptautinio bendradarbiavimo priemonę „Globali Europa“. 
            
            
               Numatomu aktu Susitarimo institucinė struktūra nepapildoma ir nekeičiama.
            
            
               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.
            
            
               4.2.Materialinis teisinis pagrindas
            
            
               4.2.1.Principai
            
            
               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.
            
            
               Atsižvelgiant į tai, kad numatomu aktu siekiama kelių tikslų arba jį sudaro kelios dalys, kurie (-ios) yra neatsiejamai susiję (-ios) ir nė vienas (-a) iš jų nėra tik papildomas (-a), sprendimo pagal SESV 218 straipsnio 9 dalį materialinis teisinis pagrindas išimties tvarka turės apimti įvairius atitinkamus teisinius pagrindus.
            
            
               4.2.2.Taikymas aptariamuoju atveju
            
            
               Pagrindinis numatomo akto tikslas ir turinys yra susiję su asociacija su trečiosiomis šalimis, visų pirma su tolesniu Europos Sąjungos ir Moldovos asociacijos susitarimo tikslų ir uždavinių įgyvendinimu. Priemonės, kurias numatoma priimti, iš esmės yra susijusios su visomis sritimis, kurioms taikomas Asociacijos susitarimas, ir skirtos toliau įgyvendinti ir stiprinti Šalių asociaciją. Todėl sritis, kuriai priklauso šis sprendimas, turi būti nustatoma atsižvelgiant į Asociacijos susitarimo visumą.
            
            
               Todėl siūlomo sprendimo materialinis teisinis pagrindas yra SESV 217 straipsnis.
            
            
               4.3.Išvada
            
            
               Siūlomo Tarybos sprendimo teisinis pagrindas turėtų būti SESV 217 straipsnis kartu su 218 straipsnio 9 dalimi.
            
            
               5.Numatomo akto skelbimas
            
            
               Kadangi Asociacijos tarybos aktu bus pakeista 2017 m. rugpjūčio 4 d. Rekomendacija Nr. 1/2017, priimtą aktą tikslinga paskelbti Europos Sąjungos oficialiajame leidinyje.
            
            
               2022/0049 (NLE)
            
            
               Pasiūlymas
            
         
         
            
               TARYBOS SPRENDIMAS
            
            
               dėl pozicijos, kurios Europos Sąjungos vardu turi būti laikomasi Asociacijos taryboje, įsteigtoje Europos Sąjungos ir Europos atominės energijos bendrijos bei jų valstybių narių ir Moldovos Respublikos asociacijos susitarimu
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 217 straipsnį kartu su 218 straipsnio 9 dalimi,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Europos Sąjungos, Europos atominės energijos bendrijos bei jų valstybių narių ir Moldovos Respublikos asociacijos susitarimas (toliau – Susitarimas) pasirašytas 2014 m. birželio 27 d.
                  2
                ir įsigaliojo 2016 m. liepos 1 d.; 
            
            
               (2)pagal Susitarimo 436 straipsnio 1 dalį Asociacijos taryba gali priimti rekomendacijas, kad būtų pasiekti Susitarimo tikslai;
            
            
               (3)Asociacijos taryba turi rašytine procedūra priimti rekomendaciją dėl 2021–2027 m. ES ir Moldovos Respublikos asociacijos darbotvarkės.
            
            
               Tikslinga nustatyti poziciją, kurios Sąjungos vardu turi būti laikomasi Asociacijos taryboje, nes 2021–2027 m. ES ir Moldovos Respublikos asociacijos darbotvarke bus grindžiamas programavimas pagal Kaimynystės, vystomojo ir tarptautinio bendradarbiavimo priemonę „Globali Europa“;
            
            
               (4)siekdamos palengvinti Susitarimo taikymą, Šalys susitarė parengti Asociacijos darbotvarkę ir į ją įtraukti bendros veiklos kiekviename sektoriuje prioritetų sąrašą; 
            
            
               (5)Sąjungos poziciją Asociacijos taryboje dėl ES ir Moldovos Respublikos 2021–2027 m. asociacijos darbotvarkės patvirtinimo turi priimti Taryba,
            
            
               PRIĖMĖ ŠĮ SPRENDIMĄ:
            
            
               1 straipsnis
            
            
               Pozicija, kurios Sąjungos vardu turi būti laikomasi Asociacijos taryboje, grindžiama prie šio sprendimo pridėtu Asociacijos tarybos rekomendacijos projektu.
            
            
               2 straipsnis
            
            
               Šis sprendimas skirtas Komisijai ir vyriausiajam įgaliotiniui.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai. 
               
               
                  
                     (2)
                  
                        OL L 260, 2014 8 30, p. 4.
               
            
      
    ---documentbreak--- 
      
         
               EUROPOS KOMISIJA
            Briuselis, 2022 02 28
            COM(2022) 69 final
            
            PRIEDAS
            prie
            Pasiūlymo dėl TARYBOS SPRENDIMO
            dėl pozicijos, kurios Europos Sąjungos vardu turi būti laikomasi Asociacijos taryboje, įsteigtoje Europos Sąjungos ir Europos atominės energijos bendrijos bei jų valstybių narių ir Moldovos Respublikos asociacijos susitarimu
            
               
         
         
            
               PRIEDAS
            
            
            
               ES IR MOLDOVOS RESPUBLIKOS ASOCIACIJOS TARYBOS REKOMENDACIJA Nr. xx/xx
            
            
            
               [data]
            
            
               dėl ES ir Moldovos Respublikos asociacijos darbotvarkės
            
            
            
               ES IR MOLDOVOS RESPUBLIKOS ASOCIACIJOS TARYBA,
            
            
               atsižvelgdama į Europos Sąjungos, Europos atominės energijos bendrijos bei jų valstybių narių ir Moldovos Respublikos asociacijos susitarimą,
            
            
               kadangi:
            
            
               (1)Europos Sąjungos, Europos atominės energijos bendrijos bei jų valstybių narių ir Moldovos Respublikos asociacijos susitarimas
                  1
                (toliau – Susitarimas) pasirašytas 2014 m. birželio 27 d. ir įsigaliojo 2016 m. liepos 1 d.;
            
            
               (2)pagal Susitarimo 436 straipsnio 1 dalį Asociacijos tarybai suteikti įgaliojimai priimti rekomendacijas siekiant Susitarimo tikslų;
            
            
               (3)remiantis Susitarimo 453 straipsnio 1 dalimi, Šalys turi imtis visų reikiamų bendrųjų ar specialiųjų priemonių, kad įvykdytų savo prievoles pagal Susitarimą, ir turi užtikrinti, kad būtų pasiekti Susitarime nustatyti tikslai;
            
            
               (4)Asociacijos tarybos darbo tvarkos taisyklių 11 straipsnyje numatyta galimybė priimti sprendimus tarp sesijų taikant rašytinę procedūrą, jei abi Šalys taip susitaria;
            
            
               (5)Sąjunga ir Moldovos Respublika nusprendė stiprinti savo partnerystę ir susitarė dėl 2021–2027 m. laikotarpio prioritetų, kurių tikslas – kartu siekti Susitarime išdėstytų politinės asociacijos ir ekonominės integracijos tikslų; 
            
            
               (6)Susitarimo Šalys susitarė dėl ES ir Moldovos Respublikos asociacijos darbotvarkės, kuria bus padedama įgyvendinti Susitarimą, teksto, daugiausia dėmesio skirdamos bendradarbiavimui siekiant drauge nustatytų bendrų interesų,
            
            
            
               PRIĖMĖ ŠIĄ REKOMENDACIJĄ:
            
            
               1 straipsnis
            
         
         
            
               Asociacijos taryba rekomenduoja Šalims įgyvendinti priede išdėstytą ES ir Moldovos Respublikos asociacijos darbotvarkę
                  2*.
            
            
               2 straipsnis
            
            
               2017 m. rugpjūčio 19 d. patvirtinta ES ir Moldovos Respublikos asociacijos darbotvarkė pakeičiama priede išdėstyta ES ir Moldovos Respublikos asociacijos darbotvarke.
            
            
               3 straipsnis
            
            
               Ši rekomendacija įsigalioja jos priėmimo dieną.
            
            
               Priimta Briuselyje [... m. ... ... d.]
            
            
            
            
               
                     Asociacijos tarybos vardu
               
               
                     Pirmininkas
               
            
            
            
            
               PRIEDAS
            
            
            
            
            
            
            
               2021–2027 m.
            
            
         
         
            
               EUROPOS SĄJUNGOS
            
            
               IR
            
            
               MOLDOVOS 
            
            
               RESPUBLIKOS
            
            
               ASOCIACIJOS DARBOTVARKĖ
            
            
            
               
            
            
               Turinys
            
            
            
               Įvadas
                     
                     
                     
                     
                     
                     
                     
                     
                     
                     
                     5
            
            
            
               1.
                     Asociacijos darbotvarkės įgyvendinimo principai, priemonės ir ištekliai 
                     6
            
            
            
               2.
                     Bendri ES ir Moldovos Respublikos bendradarbiavimo tikslai
                     
                     8
            
            
            
               
                  I. 
                        Atspari, tvari ir integruota ekonomika
               
               
                  II. 
                        Atskaitingos institucijos, teisinė valstybė ir saugumas
               
               
                  III. Aplinkos atsparumas ir atsparumas klimato kaitai
               
               
                  IV. 
                        Atspari skaitmeninė transformacija
               
            
         
         
            
               
                  V. 
                        Atsparios, sąžiningos ir įtraukios visuomenės
               
            
            
            
               3.
                     Trumpalaikiai ir ilgalaikiai Asociacijos darbotvarkės prioritetai
                     
                     14
            
            
            
               
                  I. 
                        Demokratija, žmogaus teisės ir geras valdymas
                        
                        
                        
                        14
               
               
               
                  II. 
                        Užsienio ir saugumo politika
                        
                        
                        
                        
                        
                        22
               
               
               
                  III. 
                        Laisvė, saugumas ir teisingumas
                        
                        
                        
                        
                        23
               
               
               
                  IV. 
                        Ekonominis ir sektorinis bendradarbiavimas
                        
                        
                        
                        30
               
               
               
                  V. 
                        Prekyba ir su prekyba susiję klausimai (IVLPE)
                        
                        
                        50
               
            
            
            
            
               __________
            
            
            
            
            
               
         
         
            
               Įvadas
            
            
               Europos Sąjungos ir Moldovos Respublikos asociacijos darbotvarkė
            
            
               2014 m. birželio 27 d. Europos Sąjunga, jos valstybės narės ir Moldovos Respublika (toliau – Šalys) pasirašė plataus užmojo naujovišką Asociacijos susitarimą, kuriuo, be kita ko, sukuriama išsami ir visapusiška laisvosios prekybos erdvė (IVLPE). Susitarime pateiktos privalomos, taisyklėmis pagrįstos nuostatos ir numatyta stiprinti bendradarbiavimą ir atitinkamai skatinti politinę asociaciją ir ekonominę integraciją, dirbant glaudžiau negu pagal įprastus susitarimus ir aprėpiant visas svarbias sritis. Asociacijos susitarimas laikinai taikytas nuo 2014 m. rugsėjo 1 d. iki jo ratifikavimo proceso užbaigimo, po kurio Susitarimą buvo galima pradėti visapusiškai taikyti nuo 2016 m. liepos 1 d. 
            
            
               2014 m. birželio 26 d. Šalys susitarė dėl Asociacijos darbotvarkės, sudarydamos bendros veiklos 2014–2016 m. laikotarpiu prioritetų sąrašą. 2017 m. rugpjūčio 4 d. Šalys susitarė 2014–2016 m. Asociacijos darbotvarkę pakeisti nauja 2017–2019 m. Asociacijos darbotvarke. Pagal ES ir Moldovos Respublikos sutartas Asociacijos darbotvarkes rengiamasi ir sudaromos geresnės sąlygos įgyvendinti Asociacijos susitarimą.
            
            
               2019 m. rugsėjo 30 d. 5-ajame Asociacijos tarybos posėdyje ES ir Moldovos Respublika susitarė pereinamuoju laikotarpiu vienus metus toliau taikyti 2017–2019 m. Asociacijos darbotvarkę ir pradėti rengti prioritetų sąrašą, pagal kurį ateinančius keletą metų būtų orientuojamas Asociacijos susitarimo ir IVLPE įgyvendinimas Asociacijos susitarime aptartose srityse. Šiame dokumente, kuriuo pakeičiama 2017–2019 m. Asociacijos darbotvarkė, iš naujo sutelkiami ir nustatomi nauji 2021–2027 m. laikotarpio aukšto lygio bendros veiklos prioritetai politinės asociacijos ir ekonominės integracijos tikslams pasiekti, kaip išdėstyta Asociacijos susitarime.  
                  Jame daugiausia dėmesio skiriama ilgalaikiams viso laikotarpio tikslams ir prioritetams, o konkrečių trumpalaikių priemonių apibrėžimo bei stebėsenos klausimai ir įgyvendinimo veiklos aspektai turėtų būti aptariami Asociacijos susitarimu sukurtoje institucinėje komitetų ir pakomitečių struktūroje. Prireikus ši darbotvarkė gali būti peržiūrima.
            
            
               Tai, kad Asociacijos darbotvarkėje daugiausia dėmesio skiriama tam tikriems apibrėžtiems prioritetams, neturi poveikio šiuo metu pagal kitus susijusius susitarimus ir partnerystes ar pagal Rytų partnerystės daugiašalę strategiją palaikomo dialogo aprėpčiai ar susijusiems įgaliojimams. 
            
            
               Be to, nuo 2014 m. balandžio mėn. įsigaliojo tvarka, pagal kurią biometrinius pasus turintys Moldovos Respublikos piliečiai į Šengeno šalis gali keliauti be vizų. Vizų režimo liberalizavimo kriterijai ir įprastose Komisijos skelbiamose bevizio režimo sustabdymo mechanizmo ataskaitose paskelbtos rekomendacijos turi būti nepertraukiamai vykdomi, kad būtų užtikrintas bevizio režimo tvarumas ir atitinkamai būtų prisidedama prie judumo ir ES bei Moldovos Respublikos žmonių tarpusavio ryšių. 
            
            
            
               
            
               1.
                     Asociacijos darbotvarkės įgyvendinimo principai, priemonės ir ištekliai 
            
            
               Asociacijos darbotvarkė bus toliau įgyvendinama vadovaujantis šiais bendrais principais: 
            
            
               ·veiksmai, kurių imamasi pagal Asociacijos darbotvarkę, turėtų būti įgyvendinami siekiant bendrųjų politinės asociacijos ir ekonominės integracijos tikslų, visapusiškai laikantis Asociacijos susitarimo / IVLPE, įskaitant preambulę;
            
            
               ·Asociacijos darbotvarkės prioritetai atitinka ES ir Moldovos Respublikos pareigą visapusiškai įgyvendinti Asociacijos susitarimo nuostatas;
            
            
               ·abi Šalys turi dalyvauti įgyvendinant Asociacijos darbotvarkę, visapusiškai laikydamosi atsakomybės, skaidrumo, atskaitomybės ir įtraukties principų;
            
            
               ·per Asociacijos darbotvarkę Moldovos Respublika dar labiau įtraukiama į šiuo metu vykdomą dialogą su asociacija susijusių reformų klausimais;
            
            
               ·Asociacijos darbotvarke siekiama apčiuopiamų ir tvarių rezultatų, praktinėmis priemonėmis laipsniškai įgyvendinant strateginius prioritetus. Visų pirma abi Šalys užtikrins, kad bet kokie teisės aktai bei strateginiai dokumentai pagal Asociacijos darbotvarkę būtų parengti ir sąžiningai įgyvendinami vykdant įtraukų, skaidrų ir įrodymais grindžiamą procesą, apimantį pilietinę visuomenę ir kitus suinteresuotuosius subjektus;
            
            
               ·Šalys pripažįsta, kad svarbu remti prioritetus, dėl kurių buvo susitarta, imantis tinkamų ir pakankamų šalies vidaus politinių, techninių ir finansinių priemonių;
            
            
               ·Asociacijos darbotvarkės įgyvendinimas bus stebimas, teikiamos metinės ataskaitos, taip pat dėl bendrosios pažangos, ir atliekamas vertinimas, be kita ko, vadovaujantis bendrai pripažintais rodikliais ir įgyvendinant ES finansuojamus projektus gautais duomenimis. Padaryta pažanga bus peržiūrima, be kita ko, per Asociacijos susitarimu įsteigtų dvišalių organų posėdžius. Pilietinei visuomenei taip pat bus sudarytos sąlygos daugiausia dėmesio skirti Asociacijos darbotvarkės įgyvendinimo stebėsenai;
            
            
               ·Europos Sąjunga padės Moldovos Respublikai įgyvendinti Asociacijos darbotvarkėje nustatytus tikslus ir prioritetus. Teikiant šią paramą bus siūloma naudotis visais galimais ES paramos ištekliais, teikiama ekspertinių žinių ir rekomendacijų, lengvinamas dalijimasis geriausios praktikos pavyzdžiais, praktine patirtimi ir informacija ir remiamas gebėjimų ir institucijų stiprinimas. Europos Sąjunga taip pat skatins naudotis kitų Moldovos Respublikos partnerių parama ir sieks koordinuoti jos teikimą, aktyviau taikys koordinuotą Europos komandos paramos koncepciją, apimančią ES, jos valstybių narių ir finansų įstaigų išteklius. Kad padėtų įgyvendinti Asociacijos darbotvarkę, Sąjunga naudosis atitinkamomis finansinėmis priemonėmis. Tačiau ši parama ir toliau bus griežtai sąlyginė ir susieta su konkrečia su ES sutartos reformų darbotvarkės įgyvendinimo pažanga, visų pirma demokratijos, teisingumo ir kovos su korupcija srityse. Be to, Asociacijos darbotvarkė nėra finansinio programavimo dokumentas ir nepakeičia Šalių finansinio programavimo veiksmų.
            
            
         
         
            
               Asociacijos darbotvarkėje apibrėžti prioritetai visapusiškai atitinka ilgalaikės politikos tikslus, apibrėžtus bendrame komunikate „Rytų partnerystės politika po 2020 m. Atsparumo stiprinimas. Visiems naudinga Rytų partnerystė“, kuriuo kartu su valstybių narių ir šalių partnerių indėliu pagrindžiamas bendras Komisijos tarnybų darbinis dokumentas dėl Rytų partnerystės po 2020 m., paskelbtas 2021 m. liepos 2 d. ir patvirtintas 6-ajame 2021 m. Rytų partnerystės aukščiausiojo lygio susitikime
                  3
               . Ekonominių investicijų planu ir penkiomis Moldovai skirtomis pavyzdinėmis iniciatyvomis bus remiamas socialinis ir ekonominis atsigavimas ir stiprinamas šalies atsparumas.  Bendras komunikatas buvo gerai įvertintas atitinkamose 2020 m. gegužės 11 d. Tarybos išvadose.  
            
            
               ES parama Moldovos Respublikai bus grindžiama Asociacijos darbotvarkėje apibrėžtais prioritetais, kaip apibūdinta pagal Kaimynystės, vystomojo ir tarptautinio bendradarbiavimo priemonę (KVTBP), orientacinę daugiametę programą ir pagal KVTBP Moldovos Respublikai parengtą daugiašalį programavimo dokumentą [dar nepatvirtinta]. Užtikrindama sinergiją ir siekdama skatinti ilgalaikį socialinį ir ekonominį atsigavimą, žaliąją pertvarką ir skaitmeninę transformaciją, taip pat tam, kad būtų galima panaudoti nerealizuotą šalies ekonominį potencialą, birželio 2 d. ES paskelbė Moldovos ekonomikos gaivinimo  planą. ES taip pat gali teikti pagalbą pagal kitas ES priemones, įskaitant Bendradarbiavimo branduolinės saugos srityje priemonę. Visa parama bus teikiama visapusiškai laikantis ES išorės pagalbos teikimo taisyklių ir procedūrų. Pagal šias procedūras visos ES pagalbos teikimui Moldovos Respublikai bus toliau taikomos griežtos sąlygos, kurių laikymasis bus reguliariai stebimas ir vertinamas. Šalys bendradarbiaudamos stiprins nacionalines sistemas ir institucijas, laikydamosi pagalbos prognozuojamumo ir veiksmingumo geriausios praktikos, taip pat patvirtintų strategijų ir vyriausybės politikos dokumentų.
            
            
               Ši Asociacijos darbotvarkė bus taikoma nuo jos priėmimo iki 2027 m. pabaigos. Asociacijos darbotvarkė gali būti bet kuriuo metu iš dalies keičiama arba atnaujinama ES ir Moldovos Respublikos asociacijos tarybos sutarimu.
            
            
               2.
                     Bendri ES ir Moldovos Respublikos bendradarbiavimo tikslai 
            
            
               ES ir Moldovos Respublika Asociacijos susitarimo ir Asociacijos darbotvarkės įgyvendinimą laiko vienu iš svarbiausių prioritetų siekiant įtvirtinti ir propaguoti bendras vertybes ir principus, dėl kurių ES ir Moldovos Respublika yra susitarusios. Asociacijos susitarime numatyta spartinti politinę asociaciją ir ekonominę integraciją su Europos Sąjunga, atitinkančią europinių Moldovos siekių dvasią ir ES pasirinkimą, kaip pripažįstama 2017 m. Rytų partnerystės aukščiausiojo lygio susitikimo deklaracijoje. ES pakartoja, kad tvirtai remia Moldovos Respublikos suverenumą ir teritorinį vientisumą, atsižvelgiant į tarptautiniu mastu pripažintas jos sienas.
            
            
               Nuo Asociacijos susitarimo pasirašymo Moldovos Respublika ėmėsi veiksmų reformoms atlikti, kad Susitarimą būtų galima veiksmingai įgyvendinti. Abi Šalys pripažįsta Moldovos Respublikos padarytą pažangą siekiant išsamesnės politinės asociacijos ir ekonominės integracijos su ES ir taip pat pripažįsta, kad dar reikia imtis papildomų aktyvių veiksmų esminei ir tvariai pažangai pasiekti, kad piliečiai pajustų visapusišką ES ir Moldovos Respublikos Asociacijos susitarimo naudą.  
            
            
               ES ir toliau rems „5 + 2“ formato derybų dėl Padniestrės konflikto sureguliavimo sprendimo pagrindu surengtos nuolatinės konferencijos politikos klausimais veiklą, kad konfliktas būtų visapusiškai, taikiai ir tvariai išspręstas, remiantis Moldovos Respublikos suverenumu ir teritoriniu vientisumu, atsižvelgiant į tarptautiniu mastu pripažintas sienas, ir 2020 m. gruodžio mėn. Europos saugumo ir bendradarbiavimo organizacijos (ESBO) ministrų pareiškimo nuostatomis.
            
            
               ES ir Moldovos Respublikos bendradarbiavimu taip pat siekiama padėti įgyvendinti pasaulinės politikos tikslus, įskaitant Paryžiaus susitarimą dėl klimato kaitos, Darnaus vystymosi darbotvarkę iki 2030 m. ir jos 17 darnaus vystymosi tikslų, kuriuos įgyvendinti abi Šalys yra įsipareigojusios. Bendradarbiavimu bus sustiprinta tarptautinė taisyklėmis grindžiama tvarka ir padedama plėtoti Europos pozicijas pasaulyje. 
            
            
               Moldovos Respublika, užsibrėždama strateginę reformų, kurias reikės įgyvendinti per ateinančius keletą metų, kryptį, tinkamai atsižvelgs į toliau nurodytus 2020 m. kovo mėn. Bendrame komunikate išsamiai išdėstytus Rytų partnerystės politikos tikslus, įgyvendintinus po 2020 m. Šalys kartu vykdys bendradarbiavimo naudos komunikavimo veiklą.
            
            
               
                  I. Atspari, tvari ir integruota ekonomika
               
            
            
               Šalys stiprins tarpusavio bendradarbiavimą siekdamos skatinti ekonomikos vystymąsi ir ekonominę Moldovos Respublikos, ES valstybių narių ir Rytų partnerystės šalių integraciją, kad ji būtų naudinga Moldovos piliečiams ir jų gerovei. Taip bus sumažinta ekonominė nelygybė bei nelygybė švietimo srityje ir pagerintos darbo sąlygos, kartu pagal Europos žaliąjį kursą užtikrinant laipsnišką ekonomikos priklausomybės nuo iškastinio kuro mažinimą ir poveikio klimatui neutralumą. Taip pat bus stengiamasi užtikrinti, kad ekonomikos atsigavimas po COVID-19 būtų ekologiškas ir nekenktų aplinkosaugos ir klimato srities tikslams. Kritinę reikšmę tvariam ir teisingam atsigavimui taip pat turės pastangos išlaikyti darbuotojų apsaugą ir skatinti deramą darbą. Investicijų aplinka bus gerinama stiprinant gebėjimus įsisavinti investicijas, sukuriant vienodas sąlygas verslininkams, užtikrinant teisinės valstybės principo laikymąsi, skaidrumą ir teisminių institucijų nepriklausomumą, pastangas kovoti su korupcija ir veiksmingą valdymą. 
            
            
               Šalys taip pat bendradarbiaus siekdamos investuoti į žmones, ypač jaunimą, gerinti jų įsidarbinamumą ir kartu užtikrinti deramo darbo vietas ir veiksmingą darbuotojų apsaugą, o švietimą, mokslinius tyrimus ir inovacijas geriau susieti su privačiojo sektoriaus poreikiais. Mokslinių tyrimų ir inovacijų politikos priemonės bus remiamos skatinant ir sudarant palankias sąlygas vykdyti pažangiąją specializaciją ir technologijų perdavimą, taip pat Moldovos Respubliką susieti su bendrąja mokslinių tyrimų ir inovacijų programa „Europos horizontas“. Moldovos Respublika pagerins savo švietimo rezultatus – modernizuos švietimo sektorių ir atliks visapusišką jo reformą, pasieks, kad ištekliai jame būtų naudojami efektyviau, investuos į tarptautinius kokybės standartus atitinkančią gerą žmogiškųjų išteklių kokybę bei darbo rezultatus, mokymo ir jaunimui skirtas sistemas, užtikrins įtraukumą. 
            
            
               Šalys bendradarbiaus siekdamos padėti Moldovos Respublikai išplėtoti visapusiškai veikiančią, konkurencingą rinkos ekonomiką ir laipsniškai suderinti savo politikos priemones su ES politikos priemonėmis. Tai turėtų būti įgyvendinama vadovaujantis pagrindiniais makroekonominio stabilumo, patikimų viešųjų finansų, tvirtos finansų sistemos ir tvaraus mokėjimų balanso užtikrinimo principais. Vidaus kontrolė ir vidaus auditas bus stiprinami vadovaujantis Europos standartais ir praktika. Šalys bendradarbiaus siekdamos dar labiau įtvirtinti bankininkystės sektoriaus reformas. Pirmenybė bus teikiama mažųjų ir vidutinių įmonių (MVĮ) veiklos reglamentavimo sistemos ir sąlygų gerinimui, kartu užtikrinant Moldovos konkurencijos teisės aktų vykdymą, kad būtų užtikrintas tinkamas vidaus rinkos veikimas, be kita ko, slopinant monopolistinę elgseną. Privatizacija bus vykdoma skaidriai, dėl strateginio turto ir ypatingos svarbos infrastruktūros objektų bus taikomi tikrinimo mechanizmai. Turi būti gerinamas valstybės įmonių valdymas ir viešojo turto administravimo srityje veikiančios kompetentingos institucijos nepriklausomumas ir atskaitomybė. Taip pat turi būti užtikrinamas kitų valstybinių priežiūros ir (arba) reguliavimo institucijų nepriklausomumas ir atskaitomybė.
            
            
               Veiksmingas Asociacijos susitarimo bei išsamios ir visapusiškos laisvosios prekybos erdvės įgyvendinimas, siejamas su platesniu reglamentavimo derinimo procesu ir susijusiomis būtinomis reformomis, padeda sudaryti sąlygas glaudesniems ekonominiams ir prekybos santykiams su ES, o tai leidžia vykdyti tolesnę laipsnišką Moldovos Respublikos ekonominę integraciją į Europos Sąjungos vidus rinką, kaip numatyta Asociacijos susitarime.
            
            
               Šalys bendradarbiaus siekdamos stiprinti tolesnį visų Asociacijos susitarime nurodytų transporto rūšių (aviacijos, kelių, jūrų, geležinkelių) ES acquis įgyvendinimą, daug dėmesio skirdamos ne tik fizinių transporto jungčių gerinimui, bet ir saugos aspektams. Tai apims ekonomiškai svarbių infrastruktūros objektų plėtrą ir didesnį dėmesį žaliojo transporto sprendiniams – be kita ko, bus vystomas išplėstas orientacinis TEN-T tinklas ir skatinami daugiarūšio transporto sprendiniai. 
            
            
               Atsižvelgiant į aplinkybes, bus itin svarbu įveikti socialinius ir ekonominius COVID-19 pandemijos padarinius, kartu stiprinant trumpalaikį ir ilgalaikį atsparumą.
            
            
               
                  II. Atskaitingos institucijos, teisinė valstybė ir saugumas
               
            
            
               Šalys bendradarbiaus siekdamos ginti teisinės valstybės principą, laikytis visuotinių žmogaus teisių, užtikrinti veikiančias demokratines institucijas ir įtrauktį. Pirmenybė bus teikiama teisės aktams, susijusiems su teisingumo ir teisėsaugos institucijomis, įskaitant kovos su korupcija institucijas, ir minėtų teisės aktų įgyvendinimui. Prireikus teisės aktai bus pritaikomi ir šiam sektoriui bus skiriami tinkami žmogiškieji ir finansiniai ištekliai, užtikrinant teisminių institucijų, įskaitant prokuratūrą, kurios turėtų veikti be politinio ar kito netinkamo kišimosi, nepriklausomumą, atskaitomybę, nešališkumą, reputaciją, profesionalumą ir efektyvumą. ES palankiai vertina Moldovos Respublikos sprendimą pirmenybę teikti su teisinės valstybės principu susijusioms reformoms. Siekiant užkirsti kelią visų rūšių korupcinei elgsenai, bus siekiama visiško nepakantumo korupcijai. Su politine korupcija bus kovojama pagal Kovos su korupcija valstybių grupės (GRECO) rekomendacijas. Bus stiprinamas viešojo sektoriaus sąžiningumas, pagrindinį dėmesį skiriant veiksmingai turto kontrolei ir laikantis gero valdymo principų.
            
            
               
                  Visų pirma bus stiprinama nacionalinė turto susigrąžinimo tarnyba ir gerinamas jos veiklos efektyvumas. Moldovos Respublika visose sukčiavimo bylose, 2012–2014 m. turėjusiose įtakos šalies bankų sistemai, ir pinigų plovimo bylose, pvz., vadinamojoje pinigų plovyklos byloje, atliks išsamius, nešališkus ir skaidrius tyrimus, be kita ko, siekdama susigrąžinti nukreiptas lėšas ir už tai atsakingus asmenis patraukti atsakomybėn. Bus sustiprintas Moldovos ir atitinkamų Europos teisėsaugos įstaigų bendradarbiavimas. 
               
               
                  Moldovos Respublika užtikrins, kad prezidento, parlamento ir vietos rinkimai vyktų demokratiškai, laikantis tarptautiniu mastu suderintų ir Europos standartų, o rinkimuose dalyvaujantiems suinteresuotiesiems subjektams nebūtų daroma politinio spaudimo. Bus atsižvelgiama į tarptautinių organizacijų, įskaitant Europos Tarybą ir Europos saugumo ir bendradarbiavimo organizacijos Demokratinių institucijų ir žmogaus teisių biurą (ESBO / ODIHR), nuomones ir rekomendacijas ir jų bus laikomasi. 
               
            
         
         
            
               
                  Šalys bendradarbiaus siekdamos užtikrinti, kad būtų įgyvendinta saugumo sektoriaus reforma ir krizių valdymo, ypatingos svarbos infrastruktūros objektų apsaugos ir hibridinių grėsmių neutralizavimo srityse būtų įdiegtos atitinkamos sistemos ir procedūros, be kita ko, būtų ugdomas valstybės institucijų atsparumas užsienio subjektų kišimuisi ir kovojama su korupcijos padariniais nacionaliniam saugumui.
               
            
            
               Svarbus tikslas ir toliau bus remti policijos reformą ir pasienio bendradarbiavimą pagal geriausius tarptautinius ir ES standartus. Pirmiausia bus remiama kova su organizuotu nusikalstamumu, tarpvalstybine kontrabanda, aktyviau bendradarbiaujama su ES teisingumo ir teisėsaugos institucijomis.
            
            
               Moldovos Respublika užtikrins tęstinį visų vizų režimo liberalizavimo kriterijų ir bevizio režimo sustabdymo mechanizmo ataskaitose Komisijos paskelbtų rekomendacijų vykdymą.
            
            
            
            
            
               
                  III. Aplinkos atsparumas ir atsparumas klimato kaitai
               
               
                  Šalys bendradarbiaus siekdamos didinti energetinį saugumą labiau įvairinant energijos išteklius, taip pat didinant energijos vartojimo efektyvumą ir vartojant atsinaujinančiųjų išteklių energiją. Bendrasis tikslas tebėra konkurencingos, nekorumpuotos ir skaidrios Moldovos Respublikos energijos rinkos kūrimas ir visiška jos integracija į ES energijos rinką, įskaitant geresnį Moldovos Respublikos ir ES sujungiamumą. To siekdama Moldovos Respublika užtikrins, kad taisyklės, infrastruktūros projektai ir jungtys ir toliau būtų orientuoti į energetinės priklausomybės mažinimą, energetikos sistemų stabilumo ir saugos bei energijos tiekimo saugumo stiprinimą.
               
            
            
               Šalys toliau bendradarbiaus siekdamos didinti atsparumą klimato kaitai ir aplinkos atsparumą – skatins modernią, efektyviai išteklius naudojančią, švarią ir žiedinę ekonomiką, lemiančią perėjimą prie žaliosios ekonomikos ir tvaresnio gamtos išteklių naudojimo, kaip numatyta pagal Europos žaliąjį kursą ir atsigavimo po COVID-19 iniciatyvas. Tai bus įgyvendinama, inter alia, toliau vykdant administracines reformas, ugdant tinkamus administracinius gebėjimus įgyvendinti Asociacijos susitarimo aplinkos ir klimato srities veiksmų skyrius ir kartu siekiant atsisakyti praeities palikimo aplinkos teisės aktuose, valdymo praktikoje ir infrastruktūros srityje. Tai reiškia, kad, siekiant apriboti klimato kaitos poveikį piliečių gyvenimui, pagal Paryžiaus susitarimą taip pat bus integruojami mažataršių technologijų diegimo ir atsparumo klimato kaitai tikslai. Be to, vykdant Asociacijos susitarime jau numatytą bendradarbiavimą bus stiprinamas ES ir Moldovos Respublikos dialogas aplinkos ir klimato klausimais, svarbų indėlį į šį dialogą suteiks ir pilietinė visuomenė. 
            
            
               Aplinkos valdymas bus stiprinamas priimant ir įgyvendinant naujus teisės aktus ir užtikrinant visuomenės galimybes susipažinti su informacija apie aplinką ir dalyvauti priimant sprendimus. Galiausiai žalioji pertvarka bus dar labiau remiama plačiau dalyvaujant mokslinių tyrimų ir inovacijų diegimo veikloje, kuriai keliami tikslai švelninti klimato kaitą.
            
            
               Laikantis ES standartų bus gerinama oro ir vandens kokybė, tobulinamas atliekų tvarkymas, o kartu bus sudaromos sąlygos ir skatinama verstis tvaria žemės ūkio veikla ir išsaugoti biologinę įvairovę ir ekosistemas.
            
            
               
                  IV. Atspari skaitmeninė transformacija
               
            
            
               COVID-19 pandemija visuomenėje išryškino skaitmeninį atotrūkį ir skubų poreikį remti skaitmeninę transformaciją. E. sveikatos, nuotolinio mokymosi, telemedicinos, virusų atsekimo ir dezinformacijos prevencijos sprendiniai padės ne tik per pandemiją, bet ir daugelį metų ateityje stiprins mūsų partnerių atsparumą ir vystymąsi. Taigi, Šalys bendradarbiaus siekdamos sudaryti sąlygas augimui, skatinti darnų vystymąsi ir toliau investuoti į skaitmeninę Moldovos Respublikos transformaciją, kuri atitiktų ES teisės aktus ir geriausios praktikos pavyzdžius. Bus itin svarbu užtikrinti, kad politikos priemonėmis būtų siekiama suteikti postūmį IT pramonei ir ją diversifikuoti, stiprinti jos konkurencingumą, skatinti startuolius bei skaitmeninius mokslinius tyrimus ir inovacijas visuose ekonomikos sektoriuose. Vieni iš prioritetų bus kurti paramos programas MVĮ skaitmenizacijai vykdyti ir rinkti rodiklius bei statistinę informaciją skaitmeninės ekonomikos srityje. Kartu, siekiant didinti viešojo administravimo prieinamumą, efektyvumą, skaidrumą ir atskaitomybę, bus toliau plėtojamas e. valdymas ir skaitmeninės paslaugos, be kita ko, skirtos viešojo sektoriaus investicijų sistemai ir paslaugoms gerinti. Lygiagrečiai turi būti ugdomi ir įtvirtinami skaitmeniniai įgūdžiai ir platesnių gyventojų sluoksnių e. raštingumas. Be to, ES rems Moldovos Respublikos ir kitų šalių partnerių susitarimų dėl tarptinklinio ryšio ir dažnių spektro įgyvendinimą ir ilgesnio laikotarpio tikslą – sumažinti tarptinklinio ryšio su ES tarifus. Moldovos Respublika įsipareigos įveikti teisines ir technines tokių susitarimų kliūtis, toliau investuoti į skaitmeninę transformaciją, prieinamomis kainomis suteikti aukštos kokybės prieigą prie saugių ryšių tinklų bei paslaugų. Šalys toliau bendradarbiaus siekdamos stiprinti Moldovos Respublikos nacionalinės elektroninių ryšių reguliavimo tarnybos atskaitomybę, administracinius gebėjimus ir nepriklausomumą – būtiną sąlygą, kad tinkamai veiktų atitinkama rinka. Šalys taip pat bendradarbiaus siekdamos užtikrinti ES teisės aktais ir geriausios praktikos pavyzdžiais grindžiamas patikimas teisines, politines ir operatyvines kibernetinio saugumo sistemas. 
            
            
               
                  V. Atsparios, sąžiningos ir įtraukios visuomenės
               
               
                  Šalys bendradarbiaus siekdamos užtikrinti skaidrias, į piliečius orientuotas ir atskaitingas viešojo administravimo institucijas ir saugius, laisvus ir sąžiningus rinkimus. 
               
               
                  Moldovos Respublika ir toliau įgyvendins viešojo administravimo reformų strategiją ir strategijas, kuriomis ji grindžiama. Tai reiškia, kad, siekiant didinti atskaitomybę, darbo veiksmingumą ir efektyvumą, reikia pertvarkyti vyriausybines institucijas, administracines institucijas ir valstybės įmones. Siekiant gerinti sprendimų priėmimo proceso įtraukumą, suderinamumą, efektyvumą, prognozuojamumą ir skaidrumą, atitinkamai reikės toliau koreguoti politikos rengimo ir koordinavimo sistemą, o prireikus, be kita ko, paskyrimo ir atleidimo iš darbo procedūras. Bus skatinama stipri, profesionali valstybės tarnyba ir šiuolaikiška žmogiškųjų išteklių valdymo sistema. Moldovos Respublika stengsis kuo daugiau išteklių piliečiams suteikti vietos lygmeniu. Šalys bendradarbiaus siekdamos stiprinti viešųjų finansų politikos ir valdymo skaidrumą, priežiūrą ir atskaitomybę. Siekiant sustiprinti atskaitomybės procesus, o valdymą geriau orientuoti į rezultatus, pagrindinis dėmesys bus skiriamas apdairiam biudžeto valdymui, biudžetinei drausmei ir biudžeto vykdymui. Tuo tikslu turėtų būti tęsiama parlamentinės kontrolės ir biudžeto priežiūros reforma.
               
               
                  Šalys bendradarbiaus siekdamos stiprinti visuomenės atsparumą, skatinti socialinę Moldovos visuomenės sanglaudą ir socialinę jos apsaugą, aktyviau dirbti jaunimo klausimais, patvirtinti priemones, kuriomis būtų užkirstas kelias protų nutekėjimui, užtikrinti lyčių lygybę ir kovoti su smurtu šeimoje. Bendras prioritetas taip pat yra migracijos problemų sprendimas, todėl Šalys toliau stengsis užtikrinti judumą ir žmonių tarpusavio ryšius saugioje ir gerai valdomoje aplinkoje, taip pat paramą pažeidžiamiems migrantams ir pabėgėliams. Būtina sėkmingai įgyvendinti galiojantį readmisijos susitarimą, taip pat toliau vykdyti atitinkamus vizų režimo liberalizavimo kriterijus. Visa tai papildanti ES ir Moldovos partnerystė judumo srityje užtikrins tvarų dalyvavimą. Bus svarstomos darbuotojų migracijos srities iniciatyvos, kuriomis siekiama stiprinti bendradarbiavimą ir įgūdžių bei gebėjimų kryžmaveiką, atsižvelgiant į protų nutekėjimo poveikį šalių partnerių žmogiškajam kapitalui ir kartu laikantis galiojančių nacionalinės teisės aktų ir kompetencijos sričių. Siekiant padėti žmonėms ir prekėms judėti per sienas, bus sustiprintas techninis ir administracinis bendradarbiavimas integruoto sienų valdymo srityje. Pirmenybė bus teikiama investicijoms į socialinę ir ekonominę vietos lygmens transformaciją, be kita ko, didinant žmonių galimybes naudotis geresne fizine infrastruktūra, komunalinėmis paslaugomis ir turėti geresnes gyvenimo sąlygas. Moldovos Respublika užtikrins pagrindinę teisę gauti sveikatos priežiūros paslaugas, o ES rems viešojo sveikatos priežiūros sektoriaus stiprinimą. Tai turės kritinę reikšmę kuriant veiksmingus reagavimo į krizes mechanizmus, padedančius kovoti su užkrečiamomis ligomis, be kita ko, su COVID-19 pandemijos padariniais.
               
               
                  Kalbant plačiau, ES toliau skatina gerą valdymą, žmogaus teises, teisinės valstybės principo laikymąsi, nediskriminavimą, deramą darbą, pagrindines vertybes ir humanitarinius principus – visa tai turi būti taikoma reaguojant į COVID-19 pandemiją ir atsigaunant po jos. 
               
            
            
               Moldovos Respublika užtikrins veiksmingą ir konsoliduotą sistemą, kurioje nevyriausybinės organizacijos (NVO) galės veikti laisvai, ir sudarys sąlygas stiprinti pilietinės visuomenės organizacijų, ypač dirbančių vietos lygmeniu, gebėjimus, leis joms prasmingai įsitraukti į politikos formavimo procesus, skatins reformas, viešųjų paslaugų teikimą ir viešojo sektoriaus atskaitomybę.
            
            
               
                  Moldovos Respublika gins žiniasklaidos laisvę, nepriklausomumą ir pliuralizmą, laikydamasi ES ir visuotinių standartų, užtikrindama laisvos ir sveiko žiniasklaidos klimato sąlygas ir skatindama kokybišką žiniasklaidą, be kita ko, ir vietos lygmeniu. Visų pirma bus stengiamasi užtikrinti veikiančią nešališką, veiksmingą ir skaidrią audiovizualinės žiniasklaidos tarybą. Moldovos Respublika apsaugos ir skatins teisę susipažinti su visuomenei svarbia informacija ir tikslų, nešališką naujienų rengimą.
               
            
         
         
            
               
                  Šalys skatins keistis geriausios praktikos pavyzdžiais įgyvendinant politikos iniciatyvas, kuriomis siekiama didinti visuomenės gebėjimą naudotis žiniasklaidos priemonėmis (t. y. švietimo programas, mokyklų programas). 
               
               
                  Visų pirma, be kita ko, bus siekiama įgyvendinti naująjį Nacionalinį žmogaus teisių veiksmų planą, kuriame pagrindinis dėmesys skiriamas priklausymui pažeidžiamiausioms grupėms. Moldovos Respublika užtikrins, kad Europos Žmogaus Teisių Teismo sprendimai būtų veiksmingai vykdomi, ir sukurs efektyvų parlamentinės jų vykdymo kontrolės mechanizmą. 
               
            
            
               
            
               3. Trumpalaikiai ir ilgalaikiai Asociacijos darbotvarkės prioritetai
            
            
               Šalys bendradarbiaus toliau nurodytose srityse, siekdamos toliau nurodytų tikslų.
            
            
               
                  I. Demokratija, žmogaus teisės ir geras valdymas
               
            
            
               1.Taisyklės ir institucijos, kuriomis užtikrinama demokratija
            
            
               ·Užtikrinti, kad prezidento, parlamento ir vietos valdžios rinkimai vyktų demokratiškai ir laikantis tarptautiniu mastu suderintų bei Europos standartų. Užtikrinti Centrinės rinkimų komisijos nepriklausomumą ir profesionalumą.
            
            
               ·Užtikrinti politinių partijų ir rinkimų kampanijų finansavimo skaidrumą, atskaitomybę ir teisėtumą, atitinkančius tarptautinius standartus ir geriausios praktikos pavyzdžius, taip pat įdiegti griežtus, laiku taikomus ir tinkamus priežiūros ir sankcijų mechanizmus.
            
            
               ·Užtikrinti politinį pliuralizmą ir sudaryti geresnes sąlygas politiniam pažeidžiamoms grupėms ir mažumoms priklausančių asmenų atstovavimui ir įtraukiam jų dalyvavimui, be kita ko, pasiekti 40 proc. lyčių kvotą renkamose pareigose ir stengtis, kad panaši kvota būtų pasiekta skiriant į centrinio ir rajonų lygmenų pareigas.
            
            
               ·Užtikrinti, kad nacionalinio ir vietos lygmenų valdžios ir administracinės institucijos būtų atskaitingos, skaidrios, efektyvios, veiksmingos, aprūpintos gerais ištekliais ir apsaugotos nuo korupcijos ir nederamos įtakos.
            
            
               ·Stiprinti parlamento vaidmenį ir veikimą, be kita ko, užtikrinti, kad būtų imamasi reikiamų veiksmų siekiant paskirstyti išteklius ir pagerinti mechanizmus, taip įtvirtinant visapusiškai skaidrų, prognozuojamą dalyvaujamąjį teisėkūros procesą, skaidrų skyrimą į pareigas, atitinkantį geriausią tarptautinę praktiką, ir veiksmingesnę įstatymų vykdymo priežiūrą ir kontrolę.
            
            
               ·Iš dalies pakeisti sprendimų priėmimo skaidrumo teisės nuostatas ir Parlamento reglamentą, kad būtų galima apibrėžti parlamento taikomos skubos tvarkos mechanizmą, taip pat numatyti tinkamą pilietinės visuomenės dalyvavimą.
            
            
               ·Toliau tobulinti elektroninę teisės aktų platformą ir parlamente įdiegti elektroninio balsavimo sistemą.
            
            
               ·Pagal Europos standartus užtikrinti teisminių institucijų nepriklausomumą ir nešališkumą. 
            
            
               ·Stiprinti Konstitucinio Teismo vaidmenį – patobulinti teisinę sistemą (be kita ko, panaikinti konstitucinės jurisdikcijos kodeksą) ir institucinius mechanizmus, kad būtų pagerintas Konstitucinio Teismo sprendimų vykdymas ir atkurtas visuomenės pasitikėjimas.
            
            
               ·Valstybės tarnyboje užtikrinti konkurencingą darbo užmokesčio lygį ir skaidrią, nuopelnais grindžiamą karjeros sistemą, kad būtų galima pritraukti ir išlaikyti talentingus darbuotojus.
            
            
            
            
         
         
            
            
            
               2.Žmogaus teisės ir pagrindinės laisvės
            
            
               – Per 3–4 metus
            
            
               ·Užtikrinti veiksmingą institucinę žmogaus teisių apsaugos sistemą, t. y. visų pirma tinkamus žmogiškuosius ir finansinius išteklius.
            
            
               ·Įgyvendinti 2018–2022 m. Žmogaus teisių veiksmų planą ir parengti bei įgyvendinti naują politikos dokumentą, kuris bus taikomas po 2022 m.
            
            
               ·Užtikrinti, kad į žmogaus teises orientuotas požiūris būtų veiksmingai integruotas į būsimus vyriausybės politikos dokumentus.
            
            
               ·Užtikrinti tinkamą Nacionalinės žmogaus teisių tarybos ir Nuolatinio žmogaus teisių sekretoriato veikimą – abu šie organai yra itin svarbūs, kad būtų stebimas ir vertinamas Žmogaus teisių veiksmų plano ir iš tarptautinių žmogaus teisių apsaugos struktūrų gautų rekomendacijų įgyvendinimas.
            
            
               ·Sustiprinti Ombudsmeno tarnybą, be kita ko, pateikiant Ombudsmeno įstatymo ir pranešėjų įstatymo pakeitimus, suteikiant tinkamus žmogiškuosius ir finansinius išteklius bei patalpas, kaip numatyta Nacionaliniame žmogaus teisių veiksmų plane, kad tarnybai būtų sudarytos sąlygos veiksmingai atlikti jai keliamus uždavinius.
            
            
               ·Užtikrinti nacionalinio kankinimų prevencijos mechanizmo veikimą ir visišką nepriklausomumą pagal Jungtinių Tautų konvencijos prieš kankinimą ir kitokį žiaurų, nežmonišką ar žeminantį elgesį fakultatyvaus protokolo 18 straipsnio 3 dalį.
            
            
               ·Gerokai pagerinti Europos Žmogaus Teisių Teismo sprendimų vykdymo rezultatus. 
            
            
               ·Ratifikuoti Žmogaus teisių ir pagrindinių laisvių apsaugos konvencijos 12 protokolą dėl nediskriminavimo.
            
            
               ·Priimti ir įgyvendinti teisės aktų dėl neapykantos nusikaltimų pakeitimus siekiant suderinti juos su Europos standartais. Aktyviau dėti pastangas tiriant neapykantą kurstančių kalbų ir neapykantos nusikaltimų atvejus ir imantis dėl jų veiksmų, taip pat užtikrinant galimybes nukentėjusiesiems veiksmingai naudotis teise kreiptis į teismą. 
            
            
               ·Stiprinti Diskriminacijos prevencijos, šalinimo ir lygybės užtikrinimo tarybos (Lygybės tarybos) gebėjimus – suteikti tinkamų žmogiškųjų ir finansinių išteklių bei pakankamai teisinių gebėjimų, stiprinti šio organo nepriklausomumą ir veiksmingumą, kaip numatyta Europos Komisijos rekomendacijoje dėl lygybės įstaigoms taikomų standartų.
            
            
               ·Užtikrinti, kad būtų priimti lygybės srities  teisės nuostatų pakeitimai ir būtų taikomi kovos su visų rūšių diskriminacija įstatymai bei kiti teisės aktai, įskaitant Lygybės užtikrinimo įstatymą.
            
            
               ·Padėti ugdyti ir stiprinti nacionalinių institucijų gebėjimus, pradedant nuo nacionalinių žmogaus teisių struktūrų, kad jos būtų pajėgios DI naudojimo poveikiui reguliuoti, pirmiausia vykdant bendro pobūdžio informuotumo didinimo veiklą, orientuotą į tai, kaip saugoti žmogaus teises skaitmeninėje erdvėje.
            
            
               ·Užtikrinti saugią ir palankią aplinką žmogaus teisių gynėjams.
            
            
            
            
               – Per 7 metus
            
         
         
            
               ·Užtikrinti veiksmingą Europos Tarybos Tautinių mažumų apsaugos pagrindų konvencijos įgyvendinimą.
            
            
               ·Įgyvendinti Moldovos Respublikos etninių grupių santykių konsolidavimo 2017–2027 m. strategiją.
            
            
               ·Užtikrinti geresnį teisės aktų dėl prieinamumo neįgaliesiems įgyvendinimą. Padidinti ir pagerinti viešų pastatų, transporto ir informacijos prieinamumą neįgaliesiems. 
            
            
               ·Užtikrinti, kad būtų veiksmingai įgyvendinta JT neįgaliųjų teisių konvencija. 
            
            
               ·Ratifikuoti Neįgaliųjų teisių konvencijos fakultatyvų protokolą.
            
            
               ·Užtikrinti, kad būtų laikomasi tarptautinių įsipareigojimų dėl religijos ar tikėjimo laisvės ir kad jie būtų įgyvendinami.
            
            
            
               3.Viešojo administravimo, įskaitant viešųjų finansų valdymą, reforma
            
            
               ·Įvertinti 2016 m. Viešojo administravimo reformų strategijos išvadas ir padėties raidą nuo jos priėmimo ir imtis tolesnių reformos veiksmų pagal tai, kas nurodyta vertinimo išvadose.
            
            
               ·Toliau nuolat atlikti ex ante poveikio vertinimus ir užtikrinti, kad būtų sistemingai rengiamos reformų išlaidų sąmatos. Stiprinti abiejų veiklos sričių institucinius gebėjimus. Užtikrinti, kad veiktų tarpžinybiniai konfliktų sprendimo forumai tiek aukštu administraciniu, tiek politiniu lygmenimis.
            
            
               ·Siekiant didinti atskaitomybę, darbo veiksmingumą ir efektyvumą, toliau pertvarkyti vyriausybines institucijas, administracines institucijas ir valstybės įmones. Siekiant didinti sprendimų priėmimo proceso įtraukumą, suderinamumą, efektyvumą, nuspėjamumą ir skaidrumą, toliau plėtoti politikos kūrimo ir koordinavimo sistemą. 
            
            
               ·Gerinti viešųjų paslaugų kokybę ir prieinamumą, be kita ko, stiprinant jų skaitmenizaciją ir įgyvendinant griežtus stebėsenos mechanizmus, taip pat naudotojų patirties grįžtamosios informacijos mechanizmus. Užtikrinti profesionalią valstybės tarnybą ir šiuolaikišką žmogiškųjų išteklių valdymo sistemą. 
            
            
               ·Konsultuojantis su pilietine visuomene ir vis labiau ją įtraukiant, tęsti viešojo administravimo reformą pagal viešojo administravimo principus, siekiant stiprinti atskaitingą, efektyvią, skaidrią ir profesiniais nuopelnais bei įrodymais grindžiamą valstybės tarnybą su tinkamu etikos kodeksu ir be politinio spaudimo.
            
            
               ·Atlikti vietos viešojo administravimo institucijų veiklos struktūros poveikio piliečių interesams analizę. Parengti metodus, kaip stiprinti vietos demokratiją, autonomiją ir decentralizaciją, kad tai atitiktų visus tarptautinius ir Europos standartus ir kad šiais metodais būtų siekiama užtikrinti piliečių dalyvavimą vietos lygmeniu ir pagerinti vietos paslaugų teikimą piliečiams, be kita ko, išnagrinėti galimybes atlikti teritorinę administracinę reformą.
            
            
               ·Sukurti paskatų rinkinius, kuriais būtų palengvintas savanoriškas susijungimas ir vietos socialinė ir ekonominė plėtra. 
            
            
               ·ES toliau rems Gagauzijos autonominės srities dalyvavimą įgyvendinant valstybės politikos priemones, atitinkančias 1994 m. įstatymą dėl specialaus teisinio autonominio Gagauzijos statuso.
            
            
               ·Gerinti fiskalinį valdymą toliau reformuojant viešųjų finansų valdymą, kaip numatyta Nacionalinėje viešųjų finansų valdymo strategijoje.
            
            
               ·Gerinti valstybės investicijų valdymą siekiant padidinti valstybės investicijų efektyvumą, be kita ko, užtikrinti skaidrų sprendimų dėl lėšų paskirstymo priėmimą, investicijoms parengtų projektų tvarkaraščio sudarymą ir lėšų įsisavinimui pagerinti skirtų stebėjimo sistemų parengimą, taip pat užtikrinti aukštą užbaigtų projektų kokybę.
            
            
               ·Toliau plėtoti vadovybės atskaitomybę viešajame sektoriuje, grindžiamą ES / SIGMA viešųjų finansų vidaus kontrolės ir audito principais.
            
            
               ·Užtikrinti tolesnį viešojo sektoriaus išorės audito suderinimą su Tarptautinės aukščiausiųjų audito institucijų organizacijos standartais, didinti Aukščiausiosios audito institucijos atliekamo darbo kokybę ir poveikį, stiprinti parlamentinę viešųjų finansų kontrolę ir priežiūrą.
            
         
         
            
            
               4.Saviraiškos laisvė
            
            
               ·Toliau dėti pastangas užtikrinti neinternetinės ir internetinės saviraiškos laisvę ir žiniasklaidos nepriklausomumą laikantis Europos Tarybos, Europos Sąjungos ir ESBO rekomendacijų.
            
            
               ·Toliau vykdyti dialogą siekiant dalytis geriausios praktikos pavyzdžiais, susijusiais su žiniasklaidos laisve ir pliuralizmu, garbės ir orumo įžeidimo dekriminalizavimu, žurnalistų šaltinių apsauga ir kultūrų įvairove žiniasklaidoje.
            
            
               ·Priimti naujus teisės aktus dėl informacijos prieinamumo didinimo, taip pat dėl reklamos ir paramos masinei žiniasklaidai priemonių, įskaitant viešąjį interesą atitinkančios informacijos sklaidą.
            
            
               ·Remiantis masinės žiniasklaidos koncepcija priimti ir įgyvendinti strategiją ir jos priemonių programą, be kita ko, sukurti stebėsenos mechanizmus ir pajėgumus. 
            
            
               ·Spręsti neapykantą kurstančių kalbų žiniasklaidoje, taip pat ir internete bei socialiniuose tinkluose, problemą ir kovoti su dezinformacija.
            
            
               ·Sudaryti sąlygas, kad audiovizualinės žiniasklaidos priežiūros organas (Audiovizualinės žiniasklaidos taryba) ir visuomeniniai transliuotojai būtų visiškai nepriklausomi, profesionalūs, atskaitingi ir atliktų savo funkcijas. 
            
            
               ·Remti rašytinės spaudos savivaldos organus ir patvirtinti priemones vietos ir regioninei žiniasklaidai remti.
            
            
               ·Užtikrinti reklamos pramonės konkurencingumą ir galutinių naudos gavėjų bei politinių sąsajų skaidrumą. 
            
            
               ·Sukurti efektyvias ir veiksmingas priemones reklamos rinkų monopolizacijai slopinti. 
            
            
            
               5.Netinkamas elgesys ir kankinimas
            
            
               – Per 3–4 metus
            
            
               ·Gerinti sulaikymo sąlygas, kad jos atitiktų Europos standartus. Toliau gerinti sąlygas laikino sulaikymo patalpose.
            
            
               ·Įgyvendinti konkrečius veiksmus siekiant kovoti su neoficialia kalinių hierarchija Moldovos bausmių vykdymo sistemoje, kad būtų užtikrintas kalinių saugumas ir sauga, o kaliniai po jų paleidimo į laisvę turėtų galimybę sėkmingai integruotis į išorės bendruomenę.
            
            
               ·Įdiegti tinkamo kalinių paskirstymo ir klasifikavimo sistemą, sukurti veiksmingą kalėjimų darbuotojų įdarbinimo ir mokymo sistemą ir užtikrinti nuolatinę darbuotojų priežiūrą (taip pat ir naktį) sulaikymo teritorijose.
            
            
               ·Užtikrinti tinkamą sulaikytų asmenų (įskaitant esančius kardomojo kalinimo vietose) gydymą.
            
            
               ·Aktyviau taikyti su laisvės atėmimu nesusijusias ikiteismines prevencines priemones ir sankcijas.
            
            
               ·Užtikrinti veiksmingą visų kankinimo ir netinkamo elgesio atvejų, apie kuriuos pranešama, tyrimą ir sankcijas už juos. 
            
         
         
            
               ·Spręsti kankinimo ir netinkamo elgesio psichiatrijos įstaigose ir kardomojo kalinimo įstaigose problemą ir užkirsti jai kelią.
            
            
               – Per 7 metus
            
            
               ·Išplėtoti atskaitingą, efektyvią, skaidrią ir nekorumpuotą, profesionalią ir pakankamai išteklių turinčią kalėjimų sistemą.
            
            
               ·Pastatyti naują aukšto lygio standartus atitinkantį kalėjimą. 
            
            
               ·Sukurti pažangią nuosprendžių vykdymo sistemą, atitinkančią Europos ir tarptautinius standartus ir geriausios praktikos pavyzdžius.
            
            
               ·Teritoriniuose policijos padaliniuose pagal ES standartus įrengti ir sutvarkyti apklausų sales, asmens atpažinimo patalpas, konfidencialias patalpas asmenims, kuriuos gynybos advokatai įtaria arba kuriems teikia kaltinimus, ir laukiamąsias (pereinamąsias) patalpas.
            
            
               ·Plėtoti bausmių vykdymo sektorių. 
            
            
            
               6.Pilietinės visuomenės bendradarbiavimas
            
            
               ·Užtikrinti, kad būtų įgyvendinamas Nekomercinių organizacijų įstatymas, skirtas veiksmingo pilietinės visuomenės dalyvavimo sprendimų priėmimo procese teisinei sistemai gerinti. 
            
            
               ·Patvirtinti ir įgyvendinti naują pilietinės visuomenės vystymo politikos dokumentą. 
            
            
               ·Toliau skatinti ir ginti pilietinei visuomenei palankią aplinką. Reaguoti į sistemingas garbės ir orumo įžeidimo kampanijas ir į išpuolius prieš pilietinės visuomenės organizacijas. 
            
            
               ·Stiprinti sistemą, kuria grindžiamas pilietinės visuomenės dalyvavimas kuriant viešąją politiką ir stebint jos įgyvendinimą. 
            
            
               ·Remti ir stiprinti pilietinės visuomenės finansinės padėties tvarumą. Įgyvendinti veikiantį mechanizmą, kuriuo būtų užtikrintas skaidrus ir nuopelnais grindžiamas valstybės lėšų paskirstymas pilietinės visuomenės organizacijoms ir kuris apimtų valstybės institucijų vykdomą visuomenės informavimo kampaniją.
            
            
               ·Remti aktyvų pilietiškumą ir savanoriškos veiklos dvasią, taip pat socialinį verslumą. 
            
            
               ·Rengti visuomenės informavimo kampanijas, per kurias būtų skleidžiama tiksli informacija apie pilietinės visuomenės vaidmenį bei svarbą ir žmonėms būtų sudarytos sąlygos parodyti susidomėjimą ir dalyvauti pilietinėse iniciatyvose.  
            
            
            
               7.Vaiko teisės
            
            
               ·Tęsti vaikų globos deinstitucionalizavimą ir užtikrinti, kad įstaigose gyvenančių vaikų skaičius būtų laipsniškai sumažintas iki nulio ir taip būtų užbaigtas deinstitucionalizavimas, kartu išplėtojant alternatyvias globos formas.
            
            
               ·Pagal Vyriausybės sprendimo Nr. 386/2020 ir atitinkamo veiksmų plano nuostatas patvirtinti Vaiko apsaugos programą.
            
         
         
            
               ·Gerinti dėl migracijos paliktų vaikų apsaugą, be kita ko, teikti socialinę ir psichologinę paramą.
            
            
               ·Pagal Vaiko apsaugos programą spręsti vaikų nusikalstamumo prevencijos klausimą.
            
            
               ·Spręsti gatvėje gyvenančių vaikų problemą – taikyti socialinės apsaugos mechanizmus, reabilitacijos ir reintegracijos programas.
            
            
               ·Užkirsti kelią visų rūšių smurtui prieš nukentėjusius vaikus ir potencialias smurto, nepriežiūros, prievartos, išnaudojimo ir vaikų darbo aukas, ir šį smurtą išnaikinti – be kita ko, užtikrinti, kad būtų veiksmingai įgyvendinama Europos Tarybos konvencija dėl vaikų apsaugos nuo seksualinio išnaudojimo ir seksualinės prievartos prieš juos ir kiti aktualūs tarptautiniai mechanizmai.
            
            
               ·Užkirsti kelią atskyrimui nuo šeimų ir stiprinti šeimos reintegraciją ir deinstitucionalizavimą.
            
            
               ·Vykdyti vaikams palankų teisingumą, reintegraciją ir teikti paramą įtraukčiai (nusikaltėlių, nukentėjusiųjų ir liudytojų).
            
            
               ·Stiprinti ir remti tarpsektorinius paslaugų teikimo vaikams ir šeimoms metodus vietos ir regioniniu lygmenimis.
            
            
               ·Įgyvendinti JT Vaiko teisių komiteto Baigiamąsias pastabas ir stiprinti pilietinės visuomenės ir nepriklausomų žmogaus teisių institucijų (Vaiko teisių kontrolieriaus) bendradarbiavimą.
            
            
               ·Pasirūpinti pažeidžiamoje padėtyje esančių vaikų ir neįgalių vaikų socialine įtrauktimi (gerove, išsilavinimu, ugdymu, apsauga ir sveikata).
            
            
               ·Stiprinti pozityviąją tėvystę siekiant užtikrinti, kad būtų laikomasi vaikų ir paauglių teisių ir jos būtų saugomos.
            
            
               ·Skatinti sveiką vaikų, paauglių ir jaunimo elgesį (mitybą, fizinę veiklą, užkirsti kelią narkotikų naudojimui, pasirūpinti seksualine ir reprodukcine sveikata, užkrečiamųjų ligų prevencija, psichologine parama ir kt.).
            
            
               ·Skatinti vaikus, paauglius ir jaunimą aktyviau dalyvauti įvairiais lygmenimis priimant sprendimus.
            
            
               ·Į vaikus orientuotais metodais stiprinti ir remti įtraukų formalųjį ir neformalųjį švietimą.
            
            
               ·Didinti vaikų, paauglių ir jaunimo informuotumą ir skaitmeninės veiklos atsparumą bei užtikrinti vaikų saugumą internete. 
            
            
               ·Rengti visapusiškus ir specializuotus su vaikais dirbančių specialistų (teisėsaugos, teisminių institucijų, sveikatos priežiūros institucijų, socialinio sektoriaus ir kt.) mokymus.
            
            
            
               8.Smurtas dėl lyties
            
            
               ·Apsaugoti moteris nuo visų formų smurto, vykdyti smurto prieš moteris bei smurto šeimoje prevenciją bei baudžiamąjį persekiojimą už smurtą ir jį išgyvendinti – tuo tikslu, bet kita ko, ratifikuoti Europos Tarybos konvenciją dėl smurto prieš moteris ir smurto šeimoje prevencijos ir kovos su juo (Stambulo konvenciją) ir užtikrinti visapusišką jos įgyvendinimą. 
            
            
               ·Stengtis pakeisti suvokimą apie lyčių stereotipus ir moterų teises ribojančias patriarchalines normas.
            
            
               ·Remti vyrų įsitraukimą į vaikų priežiūrą didinant informuotumą apie tėvystę. 
            
         
         
            
               ·Siekiant sumažinti smurtą prieš moteris ir užkirsti jam kelią, pagal tarptautinės geriausios praktikos pavyzdžius  dirbti su nusikalstamų veikų vykdytojais.
            
            
               ·Parengti būsto programas ir teikti specializuotą pagalbą smurto šeimoje ir seksualinio smurto aukoms.
            
            
               ·Imtis iniciatyvaus valdžios vaidmens moterų teisėms apsaugoti ir skatinti.
            
            
               ·Ypatingas prioritetas teikiamas visų formų smurto dėl lyties prevencijai ir pastangoms aktyviau remti ir didinti moterų dalyvavimą konfliktų prevencijos ir taikos palaikymo procesuose. 
            
            
               ·Įgyvendinti JT komiteto dėl visų formų diskriminacijos panaikinimo moterims Baigiamąsias išvadas. 
            
            
               ·Parengti psichologinio konsultavimo programas ir paslaugas nusikalstamų veikų vykdytojams, kuriomis būtų siekiama pakeisti elgesį ir skatinti smurtui nepalankią kultūrą.
            
            
            
               9.Vienodos sąlygos
            
            
               ·Toliau imtis veiksmų siekiant užtikrinti lygybę visiems ir kovoti su socialine, politine ir ekonomine diskriminacija bet kokiais pagrindais, neatsižvelgiant į lytį, rasinę ar etninę kilmę, religiją ar tikėjimą, negalią, amžių, kalbą, seksualinę orientaciją, gebėjimus ar kitą priežastį, kad visiems būtų suteiktos lygios ir sąžiningos galimybės.
            
            
               ·Įgyvendinti ir stebėti nacionalinės teisės aktus, suderintus pagal Rasinės lygybės direktyvą (2000 m. birželio 29 d. Tarybos direktyvą 2000/43/EB).
            
            
               ·Užtikrinti, kad būtų veiksmingai įgyvendinta JT konvencija dėl visų formų rasinės diskriminacijos panaikinimo.
            
            
               ·Kovoti su visų Moldovos Respublikos etninių mažumų bendruomenių, ypač romų bendruomenės, diskriminacija.
            
            
               ·Gerinti romų įtrauktį bei vienodas jų galimybes ir kovoti su priešiškumu romams.
            
            
               ·Vyriausybiniu lygmeniu užtikrinti veiksmingą lyčių klausimų koordinavimo mechanizmą.
            
            
               ·Užtikrinti pagal lytis ir amžių išskirstytų duomenų rinkimą nacionaliniu lygmeniu, siekiant ex ante padėti priimti sprendimus, įvairiais etapais įgyvendinti politiką, vykdyti stebėseną ir vertinimą (ex post)
                  4
               .
            
            
               ·Pasiekti subalansuotą moterų ir vyrų dalyvavimą
                  5
                teisės aktų leidybos ir administracijos (valdžios institucijų, įstaigų ir agentūrų) vadovybėje, lyčių pusiausvyrą nacionalinio ir vietos lygmenų sprendimų priėmimo organuose.
            
            
               ·Didinti moterų dalį privačiajame sektoriuje, gerinti jų darbo sąlygas, kovoti su moterų išnaudojimu, be kita ko, žemės ūkyje ir neformaliosios priežiūros darbe, ugdyti moterų verslumą kaimo vietovėse.
            
            
               ·Panaikinti diskriminaciją, netinkamą elgesį ir smurtą prieš moteris sveikatos priežiūros sistemoje.
            
            
               ·Integruoti lyčių lygybės komponentą į profesinių sąjungų darbą, kad jos taptų pagrindinėmis lyčių lygybės darbo vietoje ir socialinės partnerystės sistemoje skleidėjomis.
            
            
               ·Užtikrinti, kad rinkimų kampanijose būtų pagarbiai ir tiksliai vaizduojamos moterys ir vyrai ir būtų aktyviai kovojama su lyčių stereotipais.
            
         
         
            
               ·Kovoti su lyčių stereotipais ir priešiškumu romams žiniasklaidos turinyje.
            
            
            
               10.Profesinių sąjungų teisės ir pagrindiniai darbo standartai
            
            
               – Per 3–4 metus
            
            
               ·Užtikrinti, kad būtų ginamos profesinių sąjungų teisės ir būtų laikomasi pagrindinių darbo standartų, atitinkančių Europos standartus ir Tarptautinės darbo organizacijos (TDO) konvencijas.
            
            
               ·Parengti koncepciją, kaip panaikinti vaikų darbą.
            
            
               ·Remti darbdavių asociacijų struktūros plėtotę, konsoliduoti jų narystę ir sukurti regionines darbdavių asociacijų struktūras.
            
            
               – Per 7 metus
            
            
               ·Įgyvendinti koncepciją, kaip panaikinti vaikų darbą, ir stebėti, kaip jos laikomasi.
            
            
               ·Daryti pažangą užtikrinant lygybę ir nediskriminavimą darbo rinkoje.
            
            
            
            
            
               II. Užsienio ir saugumo politika
            
            
               Siekiant skatinti ES ir Moldovos Respublikos konvergenciją užsienio ir saugumo klausimais, bus toliau stiprinamas dialogas ir bendradarbiavimas bendros užsienio ir saugumo politikos (BUSP) srityje. Tuo, be kita ko, bus siekiama toliau nurodytų tikslų.
            
            
               ·Naudojantis dvišaliais, tarptautiniais ir regioniniais forumais, toliau plėtoti bendradarbiavimą ir derinimą užsienio ir saugumo politikos, įskaitant bendrą saugumo ir gynybos politiką (BSGP), srityje, visų pirma sprendžiant konfliktų prevencijos ir krizių valdymo, regioninio stabilumo ir nusiginklavimo, ginklų neplatinimo, kontrolės ir eksporto kontrolės klausimus.  
            
            
               ·Toliau konsultuotis, kaip plėtoti pajėgumus siekiant prisidėti prie reagavimo į krizes valdymo nacionaliniu ir tarptautiniu lygmenimis ir galbūt siekiant prisidėti prie tarptautinių taikos palaikymo operacijų.
            
            
               ·Integruoti lyčių aspektą į saugumo sektorių ir skatinti moteris dalyvauti taikos derybose ir taikos procesuose.
            
            
               ·Toliau stiprinti Moldovos Respublikos ir ES bendradarbiavimą saugumo srityje, visų pirma duodant atkirtį hibridinėms grėsmėms, stiprinant kibernetinį saugumą ir kovojant su dezinformacija.
            
            
               ·Stiprinant gebėjimus atsispirti hibridinėms grėsmėms, padėti Moldovos Respublikai: parengti operatyvinį hibridinių grėsmių neutralizavimo protokolą, sukurti ankstyvojo perspėjimo pajėgumus, didinti informuotumą apie hibridines grėsmes rengiant mokymus ir atliekant bandomąjį testavimą nepalankiausiomis sąlygomis.
            
         
         
            
               ·Laikytis ES ypatingos svarbos infrastruktūros objektų direktyvų standartų; remti pastangas stiprinti energetikos sektoriaus atsparumą susidūrus su kibernetiniu išpuoliu. Padėti gerinti tarpvyriausybinį junglumą, t. y. ir fizinę infrastruktūrą, reikalingą keitimuisi duomenimis, taip pat gerinti nacionalinius gebėjimus veiksmingai apsisaugoti nuo kibernetinių išpuolių.
            
            
               ·Toliau stiprinti bendradarbiavimą kuriant strateginius ryšių pajėgumus, be kita ko, kovojant su dezinformacija, remiant žiniasklaidos laisvės ir pliuralizmo stiprinimą, padedant apsaugoti informacinę Moldovos aplinką nuo dezinformacijos.
            
            
               ·Aktyviau plėtoti praktinį bendradarbiavimą konfliktų prevencijos ir krizių valdymo srityje – sudaryti geresnes sąlygas Moldovos Respublikai dalyvauti ES vadovaujamose civilinėse ir karinėse krizių valdymo operacijose, vykdyti mokymo veiklą BSGP srityje. 
            
            
               ·Stiprinti bendradarbiavimą daugiašaliuose forumuose turint tikslą apginti tarptautinėmis taisyklėmis grindžiamą tvarką ir siekiant labiau lygiuotis į ES pozicijas daugiašaliuose forumuose.
            
            
               Terorizmas, masinio naikinimo ginklų neplatinimas ir neteisėtas ginklų perdavimas
            
            
               ·Plačiau keistis informacija apie teroristų organizacijas, grupes, jų veiklą ir jų rėmimo tinklus, laikantis tarptautinės teisės ir Šalių priimtų teisės aktų, be kita ko, pagal Moldovos Respublikos operatyvinio ir strateginio bendradarbiavimo susitarimą su Europolu, taip pat pagal Moldovos Respublikos ir Eurojusto bendradarbiavimo susitarimą.
            
            
               ·Toliau įgyvendinti Jungtinių Tautų Saugumo Tarybos rezoliuciją (UNSCR) 2396 ir visų pirma keistis informacija apie terorizmu įtariamus asmenis, kad būtų galima nustatyti užsienio teroristų kovotojų tapatybes, juos surasti ir patraukti baudžiamojon atsakomybėn.
            
            
               ·Kovojant su terorizmu, hibridinėmis grėsmėmis ir mažinant nelaimių riziką, stiprinti bendradarbiavimą su cheminėmis, biologinėmis, radiologinėmis ir branduolinėmis (ChBRB) medžiagomis susijusiais klausimais, patvirtinus nacionalinę masinio naikinimo ginklų (MNG) neplatinimo ir ChBRB rizikos mažinimo strategiją ir remiant pastangas stiprinti nacionalinius gebėjimus užkirsti kelią ir duoti atkirtį prekybai ChBRB medžiagomis, be kita ko, užtikrinant nacionalinių ekspertų dalyvavimą mokymuose ir mainuose.
            
            
               ·ES pastangomis remti struktūrizuotą bendradarbiavimą kovojant su neteisėta prekyba šaunamaisiais ginklais.
            
            
               ·Toliau įgyvendinti Kovos su pinigų plovimu ir terorizmo finansavimu priemonių įvertinimo ekspertų komiteto (MONEYVAL) rekomendacijas dėl ginklų neplatinimo.
            
            
               ·Stiprinti nacionalinius teisėkūros, strateginius ir operatyvinius pajėgumus užkirsti kelią neteisėtai šaulių ir lengvųjų ginklų (ŠLG) gamybai, perdavimui ir judėjimui, šiuos atvejus nustatyti ir su jais kovoti.
            
            
               Padniestrės konfliktas
            
            
               Šalys bendradarbiaus siekdamos taikiai, visapusiškai ir tvariai išspręsti Padniestrės konfliktą remiantis Moldovos Respublikos suverenumu ir teritoriniu vientisumu, atsižvelgiant į tarptautiniu mastu pripažintas jos sienas.  Bendradarbiavimu visų pirma bus siekiama:
            
            
               ·toliau išlaikyti Padniestrės konflikto sprendimą kaip vieną iš svarbiausių temų politinio dialogo ir Šalių bendradarbiavimo darbotvarkėje, nedarant poveikio nusistovėjusiam derybų formatui, kol konfliktas bus išspręstas;
            
            
               ·išplėtoti vienodą, visapusišką ir suderintą tarpžinybinę koncepciją, kaip parengti ir įgyvendinti reintegacijos politikos priemones;  
            
            
               ·aktyviau įgyvendinti pasitikėjimo stiprinimo priemonių veiksmus;
            
            
               ·su visomis suinteresuotosiomis šalimis ir, kai tikslinga, bendradarbiaujant su ES pasienio pagalbos misija tęsti konstruktyvų dialogą apie padėtį Moldovos Respublikos ir Ukrainos sienos vidurio (Padniestrės) ruože. 
            
            
            
               III. Laisvė, saugumas ir teisingumas
            
            
               Šalys bendradarbiaus toliau nurodytose srityse, siekdamos toliau nurodytų tikslų.
            
         
         
            
               Teisminių institucijų nepriklausomumas
            
            
               ·Toliau rengti, priimti ir įgyvendinti teisės aktus, susijusius su teismais ir teisėsaugos tarnybomis, siekiant užtikrinti teisminių institucijų, įskaitant prokuratūrą, kurios turėtų veikti be politinio ir jokio kito netinkamo kišimosi, nepriklausomumą, atskaitomybę, nešališkumą, profesinį sąžiningumą, profesionalumą ir efektyvumą, taip pat užtikrinti visišką nepakantumą korupcijai ir užkirsti kelią bet kokiam korumpuotam elgesiui.
            
            
               ·Užtikrinti, kad būtų įgyvendinta Teisminių institucijų sektoriaus nepriklausomumo ir profesinio sąžiningumo užtikrinimo 2021–2024 m. strategija ir jos veiksmų planas.
            
            
               ·Garantuoti teisminių institucijų ir prokuratūros savivaldos organų nepriklausomumą ir atskaitomybę – visų pirma Konstitucijos pakeitimais ir kitais būdais su Europos standartais suderinti teisės aktų sistemos nuostatas dėl Aukščiausiosios prokurorų tarybos ir Aukščiausiosios magistratų tarybos sudėties.
            
            
               ·Tobulinti tinkamą teisminių institucijų nepriklausomumo koncepcijos ir prokuratūros autonomijos koncepcijos įgyvendinimą, kad būtų galima išlaikyti institucinę ir individualią atskaitomybę, tačiau užkirsti kelią nederamai išorės įtakai, ypač konkrečiose bylose.
            
            
               ·Užtikrinti funkcinį dviejų specializuotų prokuratūrų, – viena iš jų skirta kovai su aukšto lygio korupcija, kita – kovai su organizuotu nusikalstamumu, – nepriklausomumą. 
            
            
               ·Įgyvendinti funkcinio teisėjų ir prokurorų imuniteto taisykles laikantis Europos standartų ir geriausios tarptautinės praktikos. 
            
            
               ·Didinti teisėjų ir prokurorų profesinį sąžiningumą – be kita ko, stiprinti galiojančius mechanizmus, tokius kaip turto ir asmeninių interesų deklaracijų tikrinimai ir objektyvios, efektyvios ir skaidrios drausminės procedūros.
            
            
               ·Užtikrinti, kad kandidatus į teisminių institucijų ir prokuratūrų pareigybes skirtų ir paaukštinimą pareigose atliktų nepriklausoma institucija, vadovaudamasi skaidria ir tik nuopelnais grindžiama procedūra, sudaryta pagal objektyvius kriterijus, kurie būtų nustatyti įstatymu ir atitiktų Europos standartus. 
            
            
               ·Toliau tobulinti teisėjų ir prokurorų veiklos rezultatų vertinimo sistemas laikantis Europos standartų ir geriausios praktikos pavyzdžių.
            
            
               ·Toliau plėtoti teisėjų mokymą – daugiadalykį praktinį mokymą, papildantį teisinį išsilavinimą ir iš esmės skirtą profesiniams metodams ir vertybėms perduoti, pagrindinį dėmesį skiriant teisėjo profesiniams gebėjimams.
            
            
               ·Užbaigti teritorinio teismų reorganizavimo procesą ir prokuratūros tarnybos optimizavimo galimybių vertinimą.
            
            
               Sukčiavimo ir korupcijos prevencija ir kova su tokiu nusikalstamumu; turto susigrąžinimo užtikrinimas
            
            
               ·Stiprinti kovos su korupcija tarnybų finansinius, operatyvinius ir žmogiškųjų išteklių pajėgumus, užtikrinti prieigą prie atitinkamų duomenų bazių ir gerinti tarnybų tarpusavio veiklos koordinavimą ir bendradarbiavimą, aiškiai atskiriant kompetencijos sritis ir užduotis.
            
            
               ·Racionalizuoti veiklą siekiant užtikrinti veiksmingiausią kovos su korupcija tarnybų kompetencijos sričių paskirstymą, visų pirma siekiant gerinti gebėjimus kovoti su aukšto lygio korupcija. 
            
            
               ·Reglamentuoti privalomą kovos su korupcija tarnybų tarpusavio bendradarbiavimo mechanizmą. 
            
            
               ·Stiprinti tarptautinį teisinį ir operatyvinį bendradarbiavimą pasitelkiant jungtines tyrimų grupes, savitarpio teisinę pagalbą ir darbo grupių mechanizmus, kad būtų užtikrinti efektyvūs ir veiksmingi tarpnacionaliniai (tarpvalstybiniai) aukšto lygio korupcijos tyrimai.
            
            
               ·Stiprinti e. deklaravimo sistemą, įskaitant jos e. mokymuisi skirtą dalį, ir kitus operatyvinius ir analitinius Nacionalinės profesinio sąžiningumo kontrolės tarnybos pajėgumus, inter alia, pertvarkant Nacionalinės profesinio sąžiningumo kontrolės tarnybos organizacinę struktūrą remiantis esamais darbuotojais ir darbo užmokesčiu, gerinti teisinę turto ir interesų konfliktų deklaravimo ir kontrolės sistemą, be kita ko, suteikti reikiamus oficialius leidimus ir pripažinti elektroninių duomenų užklausas ir gavimo patvirtinimus iš juridinių asmenų,  profesinio sąžiningumo kontrolės inspektoriams atliekant tikrinimo procedūras.
            
            
               ·Užtikrinti, kad būtų veiksmingai įgyvendinama, stebima ir atnaujinama Turto susigrąžinimo bankų sukčiavimo atveju strategija.
            
            
               ·Stiprinti Nusikalstamu būdu įgyto turto susigrąžinimo tarnybos gebėjimus ir pajėgumus ir gerinti nusikalstamu būdu įgyto turto arešto, konfiskacijos, valdymo ir galutinio susigrąžinimo rezultatus.
            
         
         
            
               ·Skatinti vadovautis geriausios išplėstinio konfiskavimo taikymo praktikos pavyzdžiais aukšto lygio korupcijos, sunkaus ir organizuoto nusikalstamumo ir pinigų plovimo atvejais.
            
            
               ·Užtikrinti, kad būtų patvirtinta ir įgyvendinta naujoji Nacionalinė kovos su korupcija strategija – vienas iš svarbiausių korupcijos prevencijos ir kovos su ja visais lygmenimis dokumentų. 
            
            
               ·Toliau didinti informuotumą apie įvairių formų ir rūšių korupciją ir jos prevenciją.
            
            
               ·Stiprinti aukšto rango pareigūnų tyrimo ir patraukimo baudžiamojon atsakomybėn korupcijos bylose sistemą, užtikrinant teismo procesų skaidrumą ir nešališkumą, be kita ko, sudarant sąlygas apie tai atvirai informuoti žiniasklaidoje. Šiuo atžvilgiu Korupcijos bylų prokuratūra daugiausia dėmesio turėtų skirti aukšto lygio korupcijai ir turėtų būti stiprinami jos gebėjimai kovoti su ja.
            
            
               ·Korupcijos bylų prokuratūra turėtų puoselėti tarptautinį teisinį bendradarbiavimą su atitinkamomis užsienio institucijomis tiriant aukšto lygio korupcijos ir pinigų plovimo bylas, visų pirma atsižvelgiant į tarpvalstybinį tokių nusikaltimų pobūdį.
            
            
               ·Pasiekti konkretesnių kovos su korupcija rezultatų, sėkmingiau kovojant su ja ne tik pagrįstai atliekamais tyrimais, bet ir taikant labiau atgrasančias sankcijas ir teismo nuosprendžius, kurių vykdymas užtikrinamas, ypač prieš aukšto rango pareigūnus.
            
            
               ·Užtikrinti veiksmingą bendradarbiavimą su atitinkamomis ES institucijomis ir įstaigomis, įskaitant Europos kovos su sukčiavimu tarnybą (OLAF), ir pagalbą joms atliekant patikras vietoje ir tikrinimus, susijusius su ES lėšų valdymu ir kontrole ir su Europos prokuratūros vykdomais tyrimais ir baudžiamuoju persekiojimu už nusikaltimus, turinčius poveikį Sąjungos finansiniams interesams – tai turi būti daroma laikantis taikytinų taisyklių ir procedūrų.
            
            
               ·Toliau derinti Moldovos Respublikos teisės aktus su ES acquis kovos su sukčiavimu srityje ir įgyvendinti ES teisės aktų nuostatas, kaip numatyta atitinkamuose Asociacijos susitarimo prieduose.
            
            
               Kova su pinigų plovimu, terorizmo finansavimu ir finansiniais nusikaltimais
            
            
               ·Užtikrinti, kad, remiantis atitinkama ES teisine sistema ir Finansinių veiksmų darbo grupės (FATF) standartais, būtų tinkamai įgyvendinama kovos su pinigų plovimu ir terorizmo finansavimu teisinė sistema ir jos būtų visapusiškai laikomasi.
            
            
               ·Penktuoju tarpusavio vertinimo proceso etapu įvertinti, kaip įgyvendinamos Kovos su pinigų plovimu ir terorizmo finansavimu priemonių įvertinimo ekspertų komiteto (MONEYVAL) rekomendacijos. 
            
            
               ·Patvirtinti atnaujintą Nacionalinę kovos su pinigų plovimu ir terorizmo finansavimu strategiją ir užtikrinti veiksmingą jos įgyvendinimą, kad kovos su pinigų plovimu ir terorizmo finansavimu sistema būtų patobulinta pagal MONEYVAL ir FATF rekomendacijas.
            
            
               ·Toliau stiprinti Finansinės žvalgybos padalinio gebėjimus ir pajėgumus ir užtikrinti, kad jis glaudžiai bendradarbiautų su atitinkamais ES valstybių narių organais.
            
            
               ·Užtikrinti skaidrumą šiomis priemonėmis: 
            
            
               (a)juridinio asmens registravimo metu atliekant nuoseklų tikrinimą tikrųjų savininkų registre, efektyviai nustatyti tapatybę;
            
            
               (b)užtikrinti visuomenės galimybes gauti pagrindinius tikrųjų savininkų registro duomenis ir pagrindinius duomenis apie juridinius asmenis
            
            
               (c)pagal ES ir FATF reikalavimus užtikrinti nacionalinių teisėsaugos institucijų ir turto susigrąžinimo pareigūnų internetinę prieigą prie mokėjimų sąskaitų registro.
            
            
               ·Stiprinti tarptautinį teisinį ir operatyvinį bendradarbiavimą pasitelkiant jungtines tyrimų grupes, savitarpio teisinę pagalbą ir darbo grupių mechanizmus, kad būtų užtikrinti efektyvūs ir veiksmingi tarpnacionaliniai (tarpvalstybiniai) aukšto lygio pinigų plovimo tyrimai.
            
            
               Organizuoto nusikalstamumo prevencija ir kova su juo
            
            
               ·Parengti ankstesne 2011–2019 m. strategija grindžiamą naują visa apimantį politikos dokumentą apie organizuoto nusikalstamumo prevenciją ir kovą su juo.
            
         
         
            
               ·Sukurti ir efektyviai stiprinti lygiagrečią finansų tyrimų sistemą, kurioje daugiausia dėmesio būtų skiriama iš organizuoto nusikalstamumo įgyto turto nustatymui, įšaldymui ir konfiskavimui.
            
            
               ·Parengti veiksmingą bendradarbiavimo su Europolu, Eurojustu ir kitais tarptautiniais partneriais sistemą, kuri padėtų tirti organizuotų nusikalstamų grupių veiklą, nustatyti, įšaldyti ir konfiskuoti iš organizuoto nusikalstamumo įgytą ir užsienyje esantį turtą.  
            
            
               ·Racionalizuoti skirtingų valdžios institucijų gebėjimus tirti fiskalinius ir ekonominius nusikaltimus siekiant tuos gebėjimus kuo veiksmingiau paskirstyti.
            
            
               ·Stiprinti Moldovos valdžios institucijų dalyvavimą Rytų Europos organizuoto nusikalstamumo analizės projekte.
            
            
               ·Išplėtoti Teisminių institucijų ir teismo ekspertizės centro gebėjimus ir pajėgumus, kad jie vietos lygmeniu atitiktų Europos standartus ir geriausios praktikos pavyzdžius.
            
            
            
            
               Policija / teisėsauga
            
            
               ·Parengti naują politikos dokumentą dėl viešosios tvarkos ir saugumo, jame apibrėžiant atitinkamų Vidaus reikalų ministerijai priklausančių institucijų (įskaitant policiją ir karabinierius) funkcijas ir įgaliojimus ir atsižvelgiant į esamus uždavinius ir gerąją tarptautinę praktiką.
            
            
               ·Aktyviau plėtoti operatyvinį ir strateginį bendradarbiavimą su Europolu, be kita ko, dalijantis operatyvine ir strategine informacija.
            
            
               ·Aktyviau įsitraukti į ES kovos su organizuotu ir sunkių formų tarptautiniu nusikalstamumu ES politikos ciklą / Europos kovos su nusikalstamumo grėsmėmis daugiadalykę platformą (EMPACT). 
            
            
               ·Toliau vykdyti Europos standartus ir geriausios praktikos pavyzdžius atitinkančią visapusišką policijos reformą, kad nacionaliniu ir vietos lygmenimis būtų galima toliau ugdyti prieinamas, atskaitingas, efektyvias, skaidrias, nekorumpuotas, profesionalias ir pakankamais ištekliais aprūpintas policijos pajėgas.
            
            
               ·Stiprinti atskaitomybę ir užtikrinti, kad nebūtų daroma nederamos įtakos policijai.
            
            
               ·Stiprinti operatyvinį bendradarbiavimą (sąveikumą) tarp finansinės žvalgybos, policijos, finansų kontrolės, mokesčių ir muitinės tarnybų ir padalinių, didinant tarpusavio sąveikumą ir keičiantis duomenimis (pavyzdžiui, remiantis specialiais susitarimais, kurie sudaryti siekiant keistis duomenimis). Siekiant palengvinti operatyvinį bendradarbiavimą reikėtų paskirti tarnybų tarpusavio ryšių palaikymo pareigūnus. Turėtų būti svarstoma laikinų personalo mainų mokymo tikslais galimybė.
            
            
               ·Toliau plėtoti Jungtinį teisėsaugos mokymo centrą (JTMC) – funkciniu požiūriu nepriklausomą Stepono Didžiojo (Ștefan cel Mare) mokymo akademijos  subjektą, kad būtų užtikrintas pakankamas pirminis pareigūnų rengimas ir specializuotas kvalifikacijos kėlimas, įskaitant, kai reikia, itin specializuotus mokymo kursus. Remdamasis 2012 m. Moldovos Respublikos ir ES teisėsaugos mokymo agentūros (CEPOL) darbiniu susitarimu, JTMC užmegs glaudžius operatyvinius ryšius su CEPOL ir ES valstybių narių policijos mokymo institucijomis.
            
            
               Neteisėti narkotikai
            
            
               ·Toliau bendradarbiauti narkotikų prevencijos srityje vykdant regioninius projektus bei programas ir visapusiškai suderinant kovos su narkotikais politikos priemones su ES pozicijomis. Užtikrinti Nacionalinės kovos su narkotikais 2020–2027 m. strategijos įgyvendinimą ir užtikrinti visapusišką dalyvavimą Europos narkotikų ir narkomanijos stebėsenos centro administruojamoje programoje „EU4Monitoring Drugs“.
            
            
               ·Įsteigti ir į operatyvinį lygmenį perkelti Nacionalinę kovos su narkotikais agentūrą.
            
            
               Prekyba žmonėmis
            
            
               ·Užtikrinti nepertraukiamą Nacionalinės prekybos žmonėmis prevencijos ir kovos su ja 2018–2023 m. strategijos įgyvendinimą.
            
         
         
            
               ·Užtikrinti teisėsaugos, prokuratūros ir teisminių institucijų gebėjimų stiprinimą, kad būtų užtikrinamas bendradarbiavimas su ES agentūromis ir ES valstybėmis narėmis prekybos žmonėmis prevencijos ir kovos su ja srityje.
            
            
               ·Stiprinti gebėjimus užtikrinti ankstyvą visų prekybos žmonėmis aukų ar galimų aukų tapatybių nustatymą ir veiksmingos bei tinkamos pagalbos ir paramos, įskaitant teisinę, medicininę, psichologinę ir socialinę pagalbą, suteikimą pasitelkiant specializuotas institucijas ir (arba) nevyriausybines organizacijas (NVO) ir kartu nepamirštant pagal lytis taikomo ir į vaiko interesus orientuoto požiūrio.
            
            
               Elektroniniai nusikaltimai
            
            
               ·Aktyviau stengtis kovoti su kibernetiniais nusikaltimais, be kita ko, sukurti visapusišką teisinę ir institucinę sistemą, atitinkančią Budapešto konvenciją.
            
            
               ·Įsitraukti į bendrą veiklą su ES institucijomis partnerėmis ugdant mokymo gebėjimus ir kuriant techninius pajėgumus veiksmingai kovoti su kibernetiniais nusikaltimais.
            
            
               Kibernetinis saugumas 
            
            
               ·Užtikrinti su Moldovos Respublikos informacinio saugumo 2019–2024 m. strategijos ir jos veiksmų plano kibernetinio saugumo komponentu susijusių priemonių įgyvendinimą.
            
            
               ·Stiprinti kibernetinį saugumą nacionalinėje teisėje įgyvendinant 2016 m. liepos 6 d. Europos Parlamento ir Tarybos direktyvą (ES) 2016/1148 dėl priemonių aukštam bendram tinklų ir informacinių sistemų saugumo lygiui visoje Sąjungoje užtikrinti (TIS direktyvą).
            
            
               ·Įvardyti ir oficialiai paskirti Nacionalinę reagavimo į kompiuterių saugumo incidentus tarnybą (CSIRT) ir nustatyti aiškų darbo ir įgaliojimų pasidalijimą tarp tarnybų, dalyvaujančių užtikrinant kibernetinį saugumą.
            
            
               ·Parengti koncepciją, kaip stiprinti bendradarbiavimą kibernetinio saugumo srityje keičiantis informacija ir geriausios praktikos pavyzdžiais, visų pirma dėl ES sukurto 5G saugumo priemonių rinkinio metodo panaudojimo. 
            
            
               Duomenų apsauga 
            
            
               ·Toliau derinti nacionalinę asmens duomenų apsaugos srities teisinę sistemą su ES teisės aktais, ypač Europos Parlamento ir Tarybos reglamentu (ES) 2016/679 ir Europos Parlamento ir Tarybos direktyva (ES) 2016/680.
            
            
               ·Toliau diegti teisinę asmens duomenų apsaugos sistemą visuose sektoriuose, kad būtų veiksmingai taikoma aukšto lygio, Europos ir tarptautines priemones ir standartus atitinkanti duomenų apsauga.
            
            
               Judumas, migracija, prieglobstis ir sienų valdymas
            
            
               – Per 3–4 metus
            
            
               ·Užtikrinti tvarų visų Vizų režimo liberalizavimo kriterijų ir bevizio režimo sustabdymo mechanizmo ataskaitose Komisijos paskelbtų rekomendacijų vykdymą.
            
            
               ·Toliau užtikrinti veiksmingą ES ir Moldovos Respublikos readmisijos susitarimo vykdymą.
            
            
               ·Stiprinti operatyvinį bendradarbiavimą, kad būtų sparčiai sumažintas nepagrįstų prieglobsčio prašymų, kuriuos erdvėje „Šengenas+“ teikia Moldovos piliečiai, skaičius. 
            
            
               ·Toliau organizuoti informavimą apie teises ir pareigas, susijusias su bevizėmis kelionėmis, ir rengti atitinkamas informuotumo didinimo kampanijas. 
            
            
               ·Toliau stiprinti sienų valdymą, įskaitant veiksmingą tarpžinybinį atitinkamų nacionalinių institucijų (pvz., sienos apsaugos pareigūnų ir muitinių) bendradarbiavimą, ir išlaikyti aukštą patikrinimų kertant sieną ir sienų stebėjimo kokybę.
            
         
         
            
               ·Stiprinti operatyvinį bendradarbiavimą ES ir Moldovos Respublikos sienų valdymo klausimais, apimantį aktyvesnį keitimąsi strategine ir operatyvine informacija, tačiau juo neapsiribojantį. 
            
            
               ·Toliau stiprinti bendradarbiavimą su Europos sienų ir pakrančių apsaugos agentūra (Frontex), įskaitant bendradarbiavimą integruoto sienų valdymo, mokymo, regiono stebėtojų bendrose operacijose ir keitimosi informacija per Rytų partnerystės rizikos analizės tinklą (Rytų partnerystės RAN) klausimais.
            
            
               ·Parengti naują strateginio vystymosi koncepciją migracijos ir prieglobsčio srityje, kad būtų galima įgyvendinti nacionalinėje vystymosi strategijoje ir Pasauliniame susitarime dėl migracijos numatytus tikslus. 
            
            
               ·Parengti ir įgyvendinti naują politikos dokumentą dėl migracijos ir prieglobsčio (grindžiamą patirtimi, įgyta įgyvendinant ankstesnę 2011–2020 m. strategiją, ir dabartiniais uždaviniais).
            
            
               ·Toliau teikti pagalbą Moldovos Respublikos piliečių reintegracijai ir parengti naują politikos dokumentą, pagal kurį būtų remiama iš užsienio grįžtančių Moldovos piliečių reintegracija (dokumentas turėtų būti grindžiamas besiformuojančiais poreikiais ir patirtimi, įgyta įgyvendinant 2017–2020 m. veiksmų planą) ir pažeidžiamoms bei marginalizuotoms bendruomenėms priklausančių žmonių reintegracija, kartu šalinant pagrindines neteisėtos tų konkrečių grupių migracijos priežastis.
            
            
               ·Toliau plėtoti praktinį bendradarbiavimą remiantis ES ir Moldovos Respublikos partneryste judumo srityje.
            
            
               ·Aktyviau keistis informacija pagal naujame migracijos ir prieglobsčio pakte siūlomą sistemą.
            
            
               – Per 7 metus
            
            
               ·Toliau teikti tinkamą infrastruktūrą, techninę įrangą, IT sistemas ir finansinius bei žmogiškuosius išteklius pagal Moldovos Respublikos integruoto sienų valdymo (ISV) strategiją ir veiksmų planą.
            
            
               ·Parengti ir įgyvendinti Nacionalinio integruoto sienų valdymo politikos 4-ąjį dokumentą (grindžiamą patirtimi, įgyta įgyvendinant ankstesnę 2018–2023 m. strategiją).
            
            
               ·Stiprinti esamą infrastruktūrą (įskaitant sulaikymo centrus) ir atsakingų įstaigų personalo pajėgumus, siekiant užtikrinti veiksmingą neteisėtai Moldovos Respublikoje gyvenančių ir (arba) tranzitu per ją vykstančių trečiųjų šalių piliečių grąžinimą iš Moldovos Respublikos teritorijos, užtikrinti, kad būtų gerbiamos administracinio sulaikymo vietose esančių migrantų žmogaus teisės.
            
            
               ·Toliau stiprinti esamą integravimo sistemą pasitelkiant integracijos centrus ir visų pirma skatinti pažeidžiamoms bei marginalizuotoms bendruomenėms priklausančių žmonių integraciją bei šalinti pagrindines neteisėtos šių konkrečių grupių migracijos priežastis.
            
            
               ·Toliau efektyviai įgyvendinti prieglobsčio teisės aktus, kuriais nustatyta patikima asmenų, kuriems reikia tarptautinės apsaugos, apsaugos sistema, stiprinant priėmimo centro infrastruktūrą.
            
            
               ·Išeivių bendruomenių reikalų srityje vadovautis integruotu požiūriu ir stiprinti nacionalinės bei vietos valdžios institucijų gebėjimus spręsti su išeivių bendruomenėmis susijusius klausimus. 
            
            
               ·Parengti veiksmingesnius būdus teisėtai ir žiedinei migracijai skatinti, įskaitant darbuotojų migracijos schemas, kartu laikantis galiojančių nacionalinės teisės aktų ir kompetencijos sričių ir visapusiškai laikantis visų darbuotojų migrantų žmogaus teisių.
            
            
               Teisinis bendradarbiavimas
            
            
               ·Suaktyvinti Moldovos Respublikos ir Eurojusto bendradarbiavimą.
            
            
               ·Prisijungti prie daugiašalių teisminio bendradarbiavimo civilinėse bylose konvencijų, visų pirma prie 1970 m. Konvencijos dėl įrodymų civilinėse arba komercinėse bylose paėmimo užsienyje, ir jas įgyvendinti. 
            
            
               ·Remiantis galimybių studijomis, kurios dar turi būti atliktos, siekti prisijungti prie vaikų apsaugos daugiašalių konvencijų, ypač Hagos konferencijos konvencijų dėl tarptautinės privatinės teisės šeimos teisės srityje, pvz., 1996 m. Konvencijos dėl jurisdikcijos, taikytinos teisės, pripažinimo, vykdymo ir bendradarbiavimo tėvų pareigų ir vaikų apsaugos priemonių srityje ir 2007 m. Konvencijos dėl tarptautinio vaikų ir kitokių šeimos išlaikymo išmokų išieškojimo, ir jas įgyvendinti.
            
            
               
            
         
         
            
               IV. Ekonominis ir sektorinis bendradarbiavimas
            
            
               Šalys, išsamiau bendradarbiaudamos sektorių lygmeniu, kartu skatins ekonomikos vystymąsi ir ekonominę integraciją. Moldovos Respublika per specializuotus pakomitečius nuolat praneš Europos Sąjungai apie teisės aktų derinimo būklę ir, kai tikslinga, pritariant abiem Šalims, ES, siekdama padėti Moldovos Respublikai vykdyti šį procesą, suteiks pagalbą ir ekspertinių žinių.
            
            
            
               1.Klimato politikos veiksmai
            
            
               Šalys kartu sieks stiprinti dialogą ir bendrą veiklą klimato kaitos klausimais, siekdamos toliau nurodytų tikslų.
            
            
               – Per 3–4 metus
            
            
               ·Bendradarbiauti su Moldovos Respublika rengiant ir įgyvendinant ilgalaikį išmetamo šiltnamio efektą sukeliančių dujų kiekio mažinimo politikos dokumentą, atspindintį visoje ekonomikoje taikomą Europos žaliojo kurso koncepciją.
            
            
               ·Toliau bendradarbiauti su Moldovos Respublika ir padėti jai perimti Europos žaliojo kurso tikslus. 
            
            
               ·Bendradarbiauti su pilietine visuomene, jaunimu ir vietos suinteresuotaisiais subjektais siekiant visuotinai didinti informuotumą apie klimato kaitos poveikį ir taip skatinti teigiamus elgsenos pokyčius. 
            
            
               ·Toliau derinti teisės aktus su Asociacijos susitarime nurodytais ir Energijos bendrijos pagrindu įtvirtintais klimato politikos veiksmų srities ES teisės aktais.
            
            
               ·Bendradarbiauti įgyvendinant Paryžiaus susitarimą.
            
            
               ·Imantis žaliojo ekonomikos gaivinimo po COVID-19 priemonių, stengtis, kad ekonomikos sąlygos taptų atsparesnės, ekologiškesnės ir kad būtų pasiekti aplinkosaugos ir klimato srities tikslai.
            
            
               – Per 7 metus
            
            
               ·Bendradarbiauti su Moldovos Respublika plėtojant apyvartinių taršos leidimų prekybos sistemą ar kitus anglies dioksido apmokestinimo mechanizmus.
            
            
               ·Bendradarbiauti su Moldovos Respublika, kad iki 2050 m. jos ekonomikos poveikis klimatui taptų neutralus. 
            
            
            
               2.Aplinka
            
            
               Šalys bendradarbiaus siekdamos toliau nurodytų tikslų.
            
            
               – Per 3–4 metus
            
            
               ·Tolesnio derinimo su ES aplinkos teisės aktais,  būtent atitinkamų politikos dokumentų, įstatymų ir antrinės teisės aktų, visų pirma atliekų tvarkymo, nuotekų valymo, tvaraus vandens išteklių valdymo, pramoninės taršos, cheminių medžiagų, gamtos apsaugos, miškų plėtros ir miškotvarkos, oro kokybės ir klimato kaitos srityse.
            
         
         
            
               ·Užbaigti institucinę reformą šiame sektoriuje, siekiant sukurti patikimą aplinkosaugos administraciją, kuri disponuotų reikiamais biudžeto asignavimais ir turėtų darbuotojų aplinkosaugos srities ES acquis įgyvendinti ir jų vykdymui užtikrinti. Parengti ir įgyvendinti ekonomines priemones aplinkos srityje.
            
            
               ·Bendradarbiauti su Moldovos Respublika vystant žaliąją ir žiedinę ekonomiką bei užtikrinant tvarų gamtos išteklių valdymą ir taip padedant siekti Europos žaliojo kurso tikslų.
            
            
               ·Inicijuoti aplinkosaugos vadybos ir audito sistemos (EMAS) populiarinimo procesą siekiant skatinti organizacijas ir valstybines institucijas gerinti savo aplinkosaugos ir darnaus vystymosi rezultatus.
            
            
               ·Bendradarbiauti įgyvendinant daugiašalius aplinkos susitarimus, kurių Šalys yra ES ir Moldovos Respublika.
            
            
               ·Bendradarbiauti tokiose konkrečiose srityse kaip spartesnis miško atkūrimas / miško įveisimas ir tvari miškininkystė, biologinės įvairovės apsauga ir tinkamas saugomų teritorijų valdymas.
            
            
               ·Bendradarbiauti siekiant stiprinti Moldovos Respublikos vandens išteklių valdymą tarpvalstybiniame kontekste, vadovaujantis ES lygmens geriausios praktikos pavyzdžiais.
            
            
               ·Bendradarbiauti įgyvendinant politikos priemones, kuriomis siekiama užtikrinti tvarų Dniestro upės vandens išteklių valdymą, kai aktualu – upės baseino lygmeniu.
            
            
               ·Sudaryti sąlygas, kad aplinkosaugos klausimus spręstų veiksmingas pilietinės visuomenės tinklas, galintis veiksmingai dalyvauti sprendimų priėmimo procese.
            
            
               ·Užtikrinti efektyvų aplinkos teisės aktų vykdymą.
            
            
               – Per 7 metus
            
            
               ·Bendradarbiauti su Moldovos Respublika toliau stengiantis kurti šiuolaikišką, efektyviai išteklius naudojančią ir konkurencingą ekonomiką, atitinkančią žiedinės ekonomikos bei išmetamo dujų kiekio mažinimu grindžiamo vystymosi principus ir Europos žaliojo kurso tikslus – į visus ekonomikos sektorius, be kita ko, integruoti aplinkosaugos aspektus.
            
            
            
               3.Skaitmeninė ekonomika ir visuomenė
            
            
               Šalys prireikus bendradarbiaus siekdamos laiku ir iki galo įgyvendinti ES ir Moldovos asociacijos susitarimo atitinkamuose prieduose paminėtus ES teisės aktus. Be to, Šalys bendradarbiaus siekdamos aktyviau derinti skaitmenines rinkas su ES ir tarp Rytų partnerystės šalių bei skatinti atitinkamas nacionalinio lygmens iniciatyvas Moldovos Respublikoje. Šalys skatins naudotis nemokamais atviraisiais duomenimis ir paslaugomis, kuriuos galima gauti pagal ES kosmoso programą, visų pirma naudojantis GALILEO, „Copernicus“ ir Europos geostacionarine navigacine tinklo sistema (EGNOS), suteikiančiais daug galimybių skaitmeninei ekonomikai vystyti ir įrodymais grindžiamai politikai formuoti. Šalys bendradarbiaus siekdamos toliau nurodytų tikslų.
            
            
               – Per 3–4 metus
            
            
               ·Toliau derinti Moldovos teisės aktus su ES elektroninių ryšių ir erdvinių duomenų infrastruktūros srities teisės aktais.
            
            
               ·Imtis veiksmų abipusiškai (su ES) pripažinti elektronines patikimumo užtikrinimo paslaugas – tai būtų vienas iš pagrindinių projekto „EU4Digital Project“ rezultatų.
            
            
               ·Moldovos Respublikoje įgyvendinti šešių Rytų partnerystės šalių sudarytą Regioninį tarptinklinio ryšio susitarimą ir Regioninį spektro susitarimą.
            
            
               ·Moldovos Respublikoje įgyvendinti ES teisės aktus ir geriausios praktikos pavyzdžius atitinkančią nacionalinę plačiajuosčio ryšio strategiją, ypač skaitmeninės infrastruktūros objektų saugumo požiūriu.
            
            
               ·Remti e. valdžios įgyvendinimo darbotvarkę, ypatingą dėmesį skiriant tarpvalstybinėms paslaugoms, skirtoms piliečiams ir verslo subjektams – tai yra svarbus projekto „EU4Digital project“ rezultatas.
            
         
         
            
               – Per 7 metus
            
            
               ·Stiprinti Moldovos Respublikos skaitmeninę ekonomiką, ypač skaitmeninius įgūdžius, IRT švietimo programas, naudojimąsi kosmoso technologijomis pagrįstais duomenimis ir paslaugomis, skaitmenines inovacijas ir startuolių ekosistemas bei kibernetinį saugumą.
            
            
               ·Lengvinti skaitmeninį valdymą standartizuojant erdvinius duomenis skaitmeninei transformacijai pagal ES geriausios patirties pavyzdžius.
            
            
            
            
            
               4.Švietimas, mokymas, jaunimas ir sportas
            
            
               Šalys bendradarbiaus siekdamos užtikrinti bendrą švietimo ir mokymo sistemų modernizavimą ir kokybę. Šiuo bendradarbiavimu, be kita ko, bus siekiama:
            
            
               ·toliau vykdyti švietimo reformas, kad būtų padidintas švietimo paslaugų efektyvumas ir aktualumas;
            
            
               ·parengti ir įgyvendinti naują nacionalinę švietimo strategiją „Švietimas 2030“ ir jos įgyvendinimo programą;
            
            
               ·skaitmenizuoti švietimo procesą; į visus mokymosi formatus integruoti inovacijas ir skaitmenines technologijas;
            
            
               ·geriau susieti ir integruoti švietimą, mokslinius tyrimus ir inovacijas, kad jie prisidėtų prie Moldovos Respublikos ekonominio ir socialinio vystymosi;
            
            
               ·skatinti strateginį požiūrį į profesinį rengimą ir mokymą siekiant užtikrinti jo prieinamumą, kokybę ir aktualumą;
            
            
               ·ES programomis ir iniciatyvomis stiprinti bendradarbiavimą, gebėjimus ir judumą ir skatinti aktyvų Moldovos Respublikos dalyvavimą programoje „Erasmus+“ ir Europos solidarumo korpuso programose;
            
            
               ·didinti pradinio mokytojų mokymo bei vėlesnio kvalifikacijos kėlimo kokybę, didinti mokytojų karjeros patrauklumą ir gerinti mokytojų karjeros raidą;
            
            
               ·didinti mokomosios medžiagos kokybę, vadovėlius pritaikyti naujoms mokymo programoms ir kt.;
            
            
               ·stiprinti strateginį požiūrį į jaunimo politiką, aktyviau vykdyti mainus ir bendradarbiavimą neformaliojo švietimo srityje;
            
            
               ·stiprinti įtraukų švietimą ir mokymą visais lygmenimis;
            
            
               ·sukurti mokymosi visą gyvenimą ekosistemą, įskaitant veikiančią ankstesnės profesinės patirties patvirtinimo sistemą. 
            
            
               Dėdamos bendras pastangas pagerinti švietimo sistemos kokybę bei aktualumą ir labiau ją susieti su darbo rinka, Šalys bendradarbiaus siekdamos:
            
         
         
            
               – per 3–4 metus:
            
            
               ·tęsti profesinio ir universitetinio rengimo pritaikymą prie būtinųjų Europos mokymo reikalavimų, įskaitant tokiose srityse kaip medicininis rengimas;
            
            
               ·reformuoti Moldovos universitetus, visų pirma pedagoginius – tiek optimizuoti išteklius, tiek pagerinti programinių studijų aktualumą bei turinį;
            
            
               ·įtvirtinti kokybės kontrolės sistemą, be kita ko, vertinimą perkeliant į tarptautinį lygmenį;
            
            
               ·toliau visur stiprinti kovos su korupcija priemones;
            
            
               ·integruoti mokyklinį ir dualinį profesinį rengimą ir mokymą, kad būtų galima padidinti jo aktualumą ir asmens įsidarbinamumą;
            
            
               ·pagal naujas mokymo programas atlikti visą mokytojų mokymo ciklą;
            
            
               ·sukurti patikimą švietimo duomenų bazę, kad būtų galima atlikti įrodymais grindžiamas reformas, o tada įvertinti įvykdytas priemones;
            
            
               ·remiantis įgyta patirtimi, atnaujinti švietimo politikos sistemą;
            
            
               ·toliau atnaujinti visų švietimo valdyme dalyvaujančių atitinkamų administravimo institucijų ir tarnybų institucinius gebėjimus.
            
            
               Šalys taip pat bendradarbiaus siekdamos:
            
            
               ·keistis informacija ir gerosios patirties pavyzdžiais sporto ir fizinio aktyvumo srityje, daugiausia dėmesio skiriant sveikam gyvenimo būdui, aplinkai, sporto socialinei ir šviečiamajai vertei ir geram sporto valdymui;
            
            
               ·tęsti bendradarbiavimą kasmetinėje Europos sporto savaitėje. 
            
            
            
               5.Visuomenės sveikata
            
            
               Šalys bendradarbiaus siekdamos:
            
            
               ·parengti naują sveikatos politikos dokumentą, į kurį būtų įtrauktas e. sveikatos komponentas, kad būtų galima pagerinti sveikatos priežiūros paslaugų prieinamumą ir kokybę;
            
            
               ·spręsti su lytimis susijusias sveikatos problemas, visų pirma atsižvelgiant į moterims būdingus pavojus sveikatai ir ligas;
            
            
               ·parengti ir įgyvendinti daugiametį nacionalinės visuomenės sveikatos institucinės plėtros planą; 
            
            
               ·įgyvendinti naują nacionalinę neužkrečiamų ligų prevencijos ir kontrolės programą siekiant sumažinti ligų naštą, sumažinti rizikos veiksnių paplitimą ir pagerinti ligų kontrolę, kaip numatyta Darnaus vystymosi tikslų darbotvarkėje iki 2030 m.; 
            
         
         
            
               ·didinti išprusimą sveikatos temomis, suteikiant gebėjimą bendruomenėms ir gyventojams pereiti prie sveikesnio gyvenimo būdo;
            
            
               ·stiprinti bendradarbiavimą visuomenės sveikatos srityje, visų pirma siekiant geriau pasirengti pandemijoms, įgyvendinti tarptautines sveikatos srities taisykles ir sustiprinti sveikatos priežiūros sistemas;
            
            
               ·toliau derinti ES teisės aktus užkrečiamųjų ligų srityje ir persodinti skirtų žmogaus organų kokybės ir saugos srityje; 
            
            
               ·pasirengti ir pradėti įgyvendinti Tarptautinės tarybos dėl žmonėms skirtų vaistinių preparatų registracijai taikomų techninių reikalavimų suderinimo gaires.
            
            
            
               6.Ekonominė plėtra ir rinkos galimybės
            
            
               Šalys bendradarbiaudamos padės Moldovos Respublikai kurti visapusiškai veiksmingą rinkos ekonomiką ir jos politiką laipsniškai vis labiau derinti su ES politika pagal pagrindinius makroekonominio stabilumo, patikimų viešųjų finansų, tvirtos finansų sistemos ir tvaraus mokėjimų balanso principus. Taip bendradarbiaujant visų pirma bus padedama siekti toliau nurodytų tikslų: 
            
            
               ·stebėti makroekonominius pokyčius, svarstyti svarbiausius politikos uždavinius ir keistis informacija apie geriausios praktikos pavyzdžius, stiprinant nuolatinį dialogą makroekonomikos klausimais ir taip siekiant pagerinti ekonominės politikos formavimo kokybę;
            
            
               ·toliau stiprinti Moldovos nacionalinio banko ir Nacionalinės finansų rinkų komisijos nepriklausomumą, reguliavimo įgaliojimus ir gebėjimus, susijusius su finansų sektoriaus reguliavimo, kontrolės ir priežiūros politika, kad būtų užtikrintas finansų sektoriaus patikimumas;
            
            
               ·dalytis ES patirtimi, susijusia su pinigų ir valiutos kurso politika, įskaitant tarptautinį euro vaidmenį, siekiant toliau stiprinti Moldovos Respublikos pajėgumus šiose srityse;
            
            
               ·stiprinti valstybės atsakomybės politiką siekiant padidinti valstybės įmonių veiklos efektyvumą ir sumažinti įvairių rūšių fiskalinę riziką, pagal geriausią ES praktiką užtikrinti atvirą, konkurencingą ir skaidrią privatizaciją;
            
            
               ·įvykdyti kriterijus siekiant galiausiai prisijungti prie bendros mokėjimų eurais erdvės (SEPA);
            
            
               ·gerinti institucinius gebėjimus, veiklos efektyvumą, skaidrumą, tobulinti konkurencijos reguliavimo sistemą.
            
            
            
               7.Bendrovių teisė, apskaita, auditas ir įmonių valdymas
            
            
               Šalys bendradarbiaudamos padės Moldovos Respublikai pasirengti įgyvendinti atitinkamuose Asociacijos susitarimo prieduose nurodytus ES teisės aktus ir tarptautinius dokumentus, visų pirma siekdamos: 
            
            
               ·toliau derinti Moldovos Respublikos audito ir apskaitos srities teisės aktus su Asociacijos susitarimo II priede išvardytais ES ir tarptautiniais dokumentais;
            
            
               ·Šalių sutarta forma ir tinkamu laiku keistis aktualia ir tikslia informacija apie esamų teisės aktų padėtį ir jų atitiktį ES teisės aktams, kad ES teisės aktai būtų įgyvendinami pagal sutartą tvarkaraštį;
            
            
               ·nustatyti sritis, kuriose reikėtų organizuoti mokymą, stiprinti gebėjimus ir suteikti ekspertinių žinių;
            
            
               ·toliau vykdyti inspekcijų ir įvairių tikrinimo įstaigų sistemos reformą, kad padidėtų jos efektyvumas ir sumažėtų korupcijos galimybės, siekiant galutinių tikslų pagerinti verslo aplinką ir geriau užtikrinti, kad būtų laikomasi įstatymų ir standartų; 
            
         
         
            
               ·stiprinti Moldovos Respublikos valstybės institucijų, dalyvaujančių įgyvendinant bendrovių teisę, apskaitą, auditą ir įmonių valdymą, administracinius gebėjimus;
            
            
               ·pradėti diskusijas dėl įmonių tikrųjų savininkų registro sukūrimo;
            
            
               ·tobulinti verslo subjektų nemokumo ir (arba) veiklos nutraukimo reguliavimo sistemą.
            
            
            
               8.Užimtumas, socialinė politika ir lygios galimybės
            
            
               Šalys bendradarbiaus siekdamos užtikrinti deramą darbą ir sąžiningas darbo sąlygas visiems, stiprinti vienodas galimybes ir galimybes pateikti į darbo rinką, kovoti su skurdu ir socialine atskirtimi. Šalys bendradarbiaus siekdamos užtikrinti deramą darbą ir sąžiningas darbo sąlygas:
            
            
               – per 3–4 metus:
            
            
               ·pagal Asociacijos susitarimo tvarkaraščius visiškai suderinti Moldovos teisės aktus su ES darbo teisės bei darbuotojų saugos ir sveikatos (DSS) teisės aktais ir užtikrinti, kad būtų laikomasi Tarptautinės darbo organizacijos (TDO) standartų;
            
            
               ·sukurti veiksmingą darbo inspekcijos sistemą, skirtą darbuotojų saugai ir sveikatai ir darbuotojų teisėms bei darbo sąlygoms stebėti, ir suderinti šią sistemą (teisinę sistemą ir gebėjimus) su TDO standartais;
            
            
               ·apsvarstyti koncepciją, kaip kovoti su nedeklaruojamu darbu ir neoficialiu darbu;
            
            
               ·stiprinti Darbo rinkos observatorijos gebėjimus;
            
            
               ·užtikrinti veiksmingą socialinį dialogą ir kolektyvines derybas; 
            
            
               – per 7 metus:
            
            
               ·praktiškai įgyvendinti darbo teisės ir DSS teisės aktus, visų pirma:  
            
            
               –sustiprinti administracinius ir reikalavimų vykdymo užtikrinimo gebėjimus, visų pirma darbo inspekcijos ir atitinkamų teisminių institucijų gebėjimus;
            
            
               –mokyti socialinius partnerius ir kitus atitinkamus suinteresuotuosius subjektus, teisėjus ir kt. ir didinti informuotumą;
            
            
               ·įgyvendinti koncepciją, kaip kovoti su nedeklaruojamu darbu ir neoficialiu darbu, ir stebėti, kaip ji veikia.
            
            
               Vienodų galimybių ir galimybių patekti į darbo rinką stiprinimas 
            
            
               – Per 3–4 metus
            
            
               ·Parengti politikos koncepciją, kaip skatinti aktyvesnį dalyvavimą darbo rinkoje.
            
         
         
            
               ·Tobulinti politikos metodus jaunimo perėjimui į darbo rinką remti.
            
            
               ·Stiprinti už užimtumo ir socialinės politikos rengimą ir įgyvendinimą atsakingų administracinių ir kitų institucijų, visų pirma užimtumo tarnybų ir socialinių tarnybų, gebėjimus.
            
            
               ·Pagerinti vienodas moterų galimybes patekti į darbo rinką ir siekti įtvirtinti vyrų ir moterų lygybę apmokamo darbo vietose, be kita ko, tinkamai apsaugoti nėščias darbuotojas ir užtikrinti lyčių lygybę darbo užmokesčio srityje.
            
            
               – Per 7 metus
            
            
               ·Stiprinti už užimtumo ir socialinės politikos rengimą ir įgyvendinimą atsakingų administracinių ir kitų institucijų, visų pirma užimtumo tarnybų ir socialinių tarnybų, gebėjimus.
            
            
               Kova su skurdu ir socialine atskirtimi
            
            
               – Per 3–4 metus
            
            
               ·Užtikrinti, kad socialinės apsaugos sistema būtų palanki aktyviai veiklai (dalyvavimui darbo rinkoje) ir užtikrinti socialinės paramos ir pensijų sistemų tinkamumą ir tvarumą.
            
            
            
               9.Vartotojų apsauga 
            
            
               Siekdamos, kad Moldova pasirengtų įgyvendinti atitinkamame Asociacijos susitarimo priede nurodytus ES teisės aktus ir tarptautinius dokumentus, Šalys bendradarbiaus siekdamos toliau nurodytų tikslų. 
            
            
               – Per 3–4 metus 
            
            
               ·Įgyvendinti daugiametį Vartotojų apsaugos agentūros institucinės plėtros planą. 
            
            
               ·Įgyvendinti daugiametį Nacionalinės maisto saugos agentūros institucinės plėtros planą. 
            
            
               ·Peržiūrėti Reglamento (EB) Nr. 2006/2004 dėl bendradarbiavimo vartotojų apsaugos srityje perkėlimą į nacionalinę teisę, įvertinant tai, kad nuo 2020 m. sausio 17 d. jis buvo pakeistas ir panaikintas BVAS reglamentu (ES) 2017/2394, kuriuo buvo nustatyti papildomi minimalūs įgaliojimai ir reikalavimai kompetentingoms institucijoms ir kitos aktualios nuostatos.
            
            
               ·Susitarti įtraukti Direktyvą 2013/11/ES dėl alternatyvaus vartotojų ginčų sprendimo (Direktyvą dėl vartotojų AGS) į ES vartotojų teisės acquis, su kuriuo reikia suderinti nuostatas, sąrašą.
            
            
               – Per 7 metus 
            
            
               ·ES skubaus informavimo sistemos (RAPEX) pavyzdžiu sukurti ir pradėti taikyti nacionalinę sistemą, kurioje nacionalinio lygmens suinteresuotieji subjektai galėtų efektyviai palaikyti ryšius pavojingų vartojimo (ne maisto) prekių klausimais ir tokias prekes atšaukti iš prekybos. 
            
            
               ·Remdamosi tuo, kaip ES įvertins atitinkamos nacionalinės sistemos atitiktį Direktyvai dėl bendros gaminių saugos, Šalys aptars galimus tolesnius bendradarbiavimo veiksmus.
            
            
               ·Remiantis ES modelio skubių pranešimų apie nesaugų maistą ir pašarus sistema sukurti ir pradėti taikyti keitimosi informacija apie pavojingas vartojimo (maisto) prekes sistemą. 
            
         
         
            
               ·Integruoti įvairius maisto saugos tikrinimo punktus (pasienio kontrolės postus, augalų sveikatos ir gyvūnų sveikatos tarnybas ir Nacionalinį žemės ūkio kultūrų ir dirvožemio tyrimų bei sertifikavimo centrą) į vieną bendrą ir valdomą valdymo informacinę sistemą. 
            
            
               ·Toliau plėtoti ir stiprinti rizika grindžiamas valdymo analizės kontrolės procedūras, taikomas maisto ir ne maisto produktams. 
            
            
               ·Reguliariai vertinti daugiametį Vartotojų apsaugos agentūros institucinės plėtros planą ir prireikus jį peržiūrėti. 
            
            
               ·Reguliariai vertinti daugiametį Nacionalinės maisto saugos agentūros institucinės plėtros planą ir prireikus jį peržiūrėti. 
            
            
               ·Toliau derinti Moldovos Respublikos sanitarijos ir fitosanitarijos teisės nuostatų ir normų sistemas su ES acquis. 
            
            
               ·toliau laipsniškai derinti Moldovos Respublikos teisės aktus su atitinkamais ES teisės aktais ir tarptautiniais dokumentais.
            
            
               ·Skatinti nepriklausomų vartotojų asociacijų vystymąsi, įskaitant vartotojų NVO, vartotojų atstovų ryšius ir valdžios institucijų ir NVO bendradarbiavimą vartotojų apsaugos klausimais.
            
            
               ·Stiprinti administracinius gebėjimus Moldovos Respublikoje užtikrinti vartotojų apsaugą, visų pirma apmokant valdžios pareigūnus ir kitus vartotojų interesus ginančius atstovus ES teisės aktų perkėlimo į nacionalinę teisę ir tolesnio jų įgyvendinimo bei vykdymo užtikrinimo klausimais.
            
            
            
               10.Statistiniai duomenys
            
            
               Šalys bendradarbiaus siekdamos užtikrinti, kad Moldovos Respublikos nacionalinė statistikos sistema atitiktų Eurostato statistinių reikalavimų rinkinyje išdėstytus ES statistikos teisės aktus ir Europos statistikos praktikos kodeksą, kuriame nustatyti statistinių duomenų rengimo, teikimo ir sklaidos Europos statistikos sistemoje principai. Šalys visų pirma bendradarbiaus siekdamos toliau nurodytų tikslų.
            
            
               – Per 3–4 metus
            
            
               ·Užtikrinti profesinį Nacionalinio statistikos biuro ir kitų nacionalinių institucijų (oficialių statistikos duomenų rengėjų) nepriklausomumą.
            
            
               ·Ugdyti Nacionalinio statistikos biuro, Moldovos nacionalinio banko ir kitų nacionalinių oficialių statistikos duomenų rengėjų gebėjimus.
            
            
               ·Modernizuoti Nacionalinio statistikos biuro ir Moldovos nacionalinio banko informacinių technologijų sistemas. Modernizacija turėtų apimti informacinių ir ryšių technologijų (IRT) konsolidavimą (Nacionaliniame statistikos biure) pagal galiojančią teisinę sistemą ir naujų statistinių duomenų rengimo proceso bei duomenų sklaidos technologijų, atnaujintų metodų ir metodikų diegimą.
            
            
               ·Stiprinti veiklos koordinavimą nacionalinėje statistikos sistemoje, įskaitant kitų nacionalinių institucijų (oficialių statistinių duomenų rengėjų) nustatymą, patvirtinimą ir įforminimą.
            
            
               ·Pagal Europos kokybės standartus stiprinti kokybės valdymą ir stengtis sustiprinti Nacionalinio statistikos biuro gebėjimus įdiegti kokybės valdymo sistemą.
            
            
               ·Pagal Europos kokybės standartus parengti sisteminio kokybės vertinimo ir ataskaitų teikimo gaires.
            
            
               ·Standartizuoti neatsakymo į klausimus klasifikavimą visuose namų ūkių tyrimuose.
            
            
               ·Parengti planą, kaip įgyvendinti Statistikos įstatymo nuostatas dėl nemokamos prieigos prie administracinių duomenų šaltinių statistikos tikslais, ir sukurti oficialius mechanizmus, kuriais būtų siekiama pašalinti esamas kliūtis, kylančias siekiant statistikos tikslais gauti individualius duomenis.
            
         
         
            
               ·Atnaujinti ir patobulinti sklaidos ir komunikacijos politikos priemones;
            
            
               ·Parengti ir atlikti gyventojų ir būstų 2020 m. ciklo surašymą; 
            
            
               ·Toliau stiprinti Nacionalinio statistikos biuro mokymo gebėjimus, be kita ko, sukuriant Statistikos darbuotojų kvalifikacijos kėlimo centrą.
            
            
            
            
               – Per 7 metus
            
            
               ·Parengti pakankamus ir patikimus duomenis, kad Moldovos Respublika galėtų prisijungti prie Europos inovacijų diegimo rezultatų suvestinės. 
            
            
               ·Atlikti sektorinį specialių statistikos sričių (bent penkių) vertinimą, kaip jos atitinka Europos statistikos standartus, ir pagal rekomendacijas pritaikyti duomenų teikimą bei sklaidą.
            
            
               ·Pagal Statistikos įstatymą ir ES standartus patobulinti konfidencialumo politikos duomenų apsaugos procedūras ir atitinkamas gaires.
            
            
            
               11.Mokesčiai ir muitai
            
            
               Šalys toliau bendradarbiaus muitų ir mokesčių klausimais. Šis bendradarbiavimas apims veiklą, kuria trumpuoju ir vidutiniu laikotarpiais bus siekiama:
            
            
               ·toliau vykdyti teisinį derinimą muitų srityje įgyvendinant 2021 m. Muitinės kodeksą pagal Sąjungos muitinės kodeksą ir kitus Asociacijos susitarimo XXVI priede išvardytus aktus;
            
            
               ·įgyvendinti Naujosios kompiuterizuotos tranzito sistemos 5 etapą ir prisijungti prie Konvencijos dėl bendrosios tranzito procedūros (šiuo metu tik stebėtojos statusu);
            
            
               ·toliau vykdyti įgaliotojo ekonominės veiklos vykdytojo tarpusavio pripažinimo procesą;
            
            
               ·įgyvendinti efektyvią akcizinių prekių (alkoholio ir tabako gaminių), kurioms pagal numatytą išimtį netaikomi muitai, akcizai ir pridėtinės vertės mokestis (PVM), importo stebėsenos sistemą. Siūlomi veiksmai bus atliekami taikant specialų ženklinimą ir sumažinant ribą, nuo kurios kontrabanda pradedama laikyti nusikaltimu ir taikoma baudžiamoji atsakomybė; 
            
            
               ·tobulinti mokesčių administravimo institucijos gebėjimus užtikrinti, kad nesusikauptų mokesčių nepriemokos, veiksmingai rinkti mokesčius ir sustiprinti kovą su mokesčių slėpimu ir mokesčių vengimu;
            
            
               ·toliau plėtoti bendradarbiavimą su Ekonominio bendradarbiavimo ir plėtros organizacija (EBPO) ir ES valstybių narių mokesčių administravimo institucijomis, dalijantis nauja patirtimi ir informacija apie tendencijas apmokestinimo srityje; 
            
            
               ·užtikrinti, kad būtų įgyvendintos EBPO Pasaulinio forumo ekspertų rekomendacijos dėl skaidrumo ir keitimosi informacija mokesčių klausimais;
            
            
               ·užtikrinti, kad būtų išlaikytos neapmuitinamų parduotuvių reglamentavimo nuostatos, visapusiškai atitinkančios ES reglamentavimo nuostatas,  t. y. neapmuitinamos prekės būtų parduodamos tik oro ar jūrų transportu į užsienį išvykstantiems keliautojams;
            
         
         
            
               ·kovojant su cigarečių kontrabanda stiprinti bendradarbiavimą su Europos kovos su sukčiavimu tarnyba ir Europos prokuratūra;
            
            
               ·sugriežtinti Baudžiamojo kodekso ir Administracinių teisės pažeidimų kodekso sankcijas, kad vykdant kontrabandos ir mokesčių slėpimo prevenciją ir kovojant su šiais nusikaltimais būtų užtikrintas tinkamas atgrasomasis poveikis;
            
            
               ·prisijungti prie Pasaulio sveikatos organizacijos Tabako kontrolės pagrindų konvencijos protokolo dėl neteisėtos prekybos tabako gaminiais panaikinimo;
            
            
               ·pagal atitinkamą Asociacijos susitarimo priedą suderinti nacionalinės teisės aktus su ES teisės nuostatomis, būtent nuostatomis dėl PVM ir akcizo mokesčio:
            
            
               Tabako gaminiai
            
            
               –Laikantis Asociacijos susitarimo laipsniškai didinti akcizą tabakui, kol jis pasieks minimalią ES ribą. 
            
            
               Akcizai alkoholiui 
            
            
               –Suderinti teisės aktus su ES Direktyva dėl akcizų už alkoholį ir alkoholinius gėrimus struktūrų suderinimo, taip užtikrinant, kad būtų prisitaikoma prie ES struktūros.
            
            
               Energinių produktų ir elektros apmokestinimas 
            
            
               –Suderinti teisės aktus su atitinkamo Asociacijos susitarimo priedo nuostatomis, kad būtų prisitaikoma prie ES minimalios ribos.
            
            
            
               12.Pramonės ir įmonių politika 
            
            
               Šalys bendradarbiaus siekdamos Moldovos Respublikoje dar labiau pagerinti verslo ir reglamentavimo aplinką, paskatinti visų rūšių įmonių investicijas ir verslo veiklą, pagrindinį dėmesį skiriant MVĮ, įskaitant labai mažas įmones. Šiuo bendradarbiavimu, be kitų dalykų, bus siekiama:
            
            
               ·remiantis naujausiu Europos iniciatyvos „Small Business Act“ įvertinimu, priimti ir įgyvendinti naują 2021–2025 m. laikotarpio MVĮ sektoriaus vystymosi programą;
            
            
               ·stiprinti Mažųjų ir vidutinių įmonių plėtros organizacijos (ODIMM) gebėjimus įgyvendinti paramos MVĮ programas;
            
            
               ·sudaryti palankias sąlygas Moldovos Respublikai dalyvauti naujojoje bendrosios rinkos, konkurencingumo ir įmonių programoje (dalyje dėl įmonių ir mažųjų bei vidutinių įmonių konkurencingumo, taip pat Europos įmonių tinkle ir programos „Erasmus jauniesiems verslininkams“ tolesniuose veiksmuose);
            
            
               ·siekiant geresnio viešojo ir privačiojo sektorių dialogo, stiprinti verslo asociacijas (įskaitant sektorių asociacijas);
            
            
               ·bendradarbiauti, taip pat su tarptautinėmis finansų įstaigomis, siekiant toliau gerinti finansavimo prieinamumą MVĮ;
            
            
               ·stiprinti verslo plėtros paslaugų teikėjus;
            
            
               ·siekiant efektyvaus išteklių naudojimo ir tvarios ekonomikos, skatinti MVĮ savo veikloje vadovautis ekologiška praktika; 
            
         
         
            
               ·vadovaujantis nacionalinio ir regioninio pažangiosios specializacijos vystymo koncepcija, skatinti kurti programas ir priemones MVĮ konkurencingumui didinti;
            
            
               ·sudaryti palankias technologijų perdavimo sąlygas ir stiprinti MVĮ žinias, gebėjimus ir pasirengimą diegti inovacijas; 
            
            
               ·remti skaitmeninę privačiojo sektoriaus transformaciją sudarant palankesnes sąlygas pasiekti skaitmeninį raštingumą, skatinant automatizaciją ir dirbtinio intelekto naudojimą;
            
            
               ·stiprinti socialinį verslumą, ypač kaimo vietovėse, kaip įmanomą verslo modelį, kurį taikydamos Moldovos MVĮ galėtų sumažinti socialinę nelygybę, sukurti darbo vietų ir palengvinti nepalankias sąlygas turinčių grupių pastangas išnaudoti ekonomines galimybes;
            
            
               ·bendradarbiauti su Moldovos Respublika ir remti jos pastangas patvirtinti įrodymais pagrįstas veiksmingas priemones, kuriomis Moldovos MVĮ ir darbuotojai būtų remiami per COVID-19 pandemiją ir atsigavimo po COVID-19 pandemijos etapu.
            
            
            
               13.Žemės ūkis ir kaimo plėtra
            
            
               Šalys bendradarbiaus derindamos politiką ir teisės aktus su ES bendra žemės ūkio politika (BŽŪP), visų pirma siekdamos:
            
            
               ·skatinti modernizuoti žemės ūkį, vystyti pridėtinę vertę teikiančius sektorius ir eksporto potencialą, kartu užtikrinant žinių perdavimą ūkininkams;
            
            
               ·užtikrinti tausų gamtos išteklių valdymą, visų pirma imantis veiksmų prieš dirvožemio eroziją, remiant ekologinį ūkininkavimą ir įgyvendinant su klimatu susijusius veiksmus;
            
            
               ·didinti žemės ūkio sektoriaus atsparumą su klimatu siejamoms grėsmėms;
            
            
               ·gerinti gyvenimo kokybę kaimo vietovėse, be kita ko, diversifikuojant kaimo vietovėse vykdomą veiklą ir plėtojant kaimo turizmą;
            
            
               ·toliau diegti kaimo ekonomikos plėtros veiksmų sąsajų (LEADER) metodą ir išplėsti bendradarbiavimą su vietos veiklos grupėmis; integruoti jį į nacionalines kaimo plėtros politikos priemones;
            
            
               ·rengti, populiarinti ir įgyvendinti sektorines programas, skirtas konkretiems žemės ūkio pasektoriams;
            
            
               ·stiprinti centrinių ir vietos administravimo institucijų kaimo plėtros politikos gebėjimus; 
            
            
               ·stiprinti Žemės ūkio intervencinių veiksmų ir mokėjimų agentūros gebėjimus užtikrinti teikiamos valstybės pagalbos skaidrumą, efektyvumą ir nuspėjamumą; 
            
            
               ·parengti ir įgyvendinti programą „NARDS 2020+“.
            
            
            
               14.Žuvininkystė ir jūrų politika
            
            
               Šalys bendradarbiaus siekdamos toliau nurodytų tikslų.
            
         
         
            
               – Per 3–4 metus
            
            
               ·Skatinti integruotą požiūrį į vandens ir jūrų reikalus, sukuriant tarpžinybinį ministerijų veiklos koordinavimo jūrų klausimais mechanizmą, kurį sudarytų atitinkamų ministerijų ir tarnybų atstovai ir kuris, kaip organas, vadovautų įgyvendinant bendrą Juodosios jūros darbotvarkę bei ES strategiją dėl Dunojaus regiono ir sukurtų šių dviejų priemonių sąveiką.
            
            
               ·Aktyviai padėti įgyvendinti bendrą Juodosios jūros darbotvarkę, padėti nustatyti projektus, kuriuos finansuoti būtų suinteresuoti bankai, ir dalyvauti nuolatiniuose darbotvarkės valdymo grupės posėdžiuose.
            
            
               ·Stiprinti dvišalį ir daugiašalį bendradarbiavimą ir remti darbą Bendrojoje Viduržemio jūros žvejybos komisijoje (GFCM), siekiant toliau daryti pažangą žvejybos tausumo srityje ir stengtis įvykdyti tarptautinius žvejybos bei akvakultūros sričių įsipareigojimus. 
            
            
               ·Remti 2018 m. Sofijos ministrų deklaracijos dėl tausios žvejybos ir darnios akvakultūros plėtros Juodojoje jūroje ir naujos GFCM 2030 m. strategijos įgyvendinimą.  
            
            
               ·Suaktyvinti techninį ir mokslinį bendradarbiavimą GFCM akvakultūros forumuose, visų pirma Juodosios jūros akvakultūros centruose – taip bus suteiktas postūmis darniai akvakultūros plėtrai.
            
            
               ·Užtikrinti, kad Moldovos Respublikos Valstybiniame laivų registre nebūtų registruojami į regioninių žvejybos valdymo organizacijų sudarytus sąrašus įtraukti neteisėtą, nedeklaruojamą ir nereglamentuojamą žvejybą (NNN žvejybą) vykdantys laivai.
            
            
               ·Užtikrinti, kad visi žvejybą ir su ja susijusią veiklą, įskaitant žuvų gaudymą, perdirbimą, tiekimą ar pervežimą, vykdantys laivai būtų laikomi žvejybos laivais ir nebebūtų registruojami su Moldovos Respublikos vėliava. Moldovos nacionalinės teisės aktuose vartojama sąvoka „žvejybos laivas“ šiame kontekste turėtų atitikti su žvejyba susijusius tarptautinius dokumentus.
            
            
               ·Aktyviai bendradarbiauti kovojant su NNN žvejyba. 
            
            
               – Per 7 metus
            
            
               ·Skatinti tausų akvakultūros išteklių valdymą ir toliau diegti akvakultūros duomenų rinkimo priemones.
            
            
               ·Gerinti rinkų efektyvumą taikant rinkodaros standartus ir užtikrinant žvejybos produktų atsekamumą.
            
            
               ·Toliau įgyvendinti bendrą Juodosios jūros darbotvarkę ir su ja susijusius dokumentus nacionaliniu ir regioniniu lygmenimis vykdant konkrečius projektus ir prisiimant politinius įsipareigojimus tvarios mėlynosios ekonomikos srityje.
            
            
            
               15.Energetika
            
            
               Šalys toliau glaudžiai bendradarbiaus siekdamos didinti Moldovos energetinį saugumą, be kita ko, didinti energijos vartojimo efektyvumą ir diversifikuoti energijos nešiklių tiekimo maršrutus ir šaltinius. Bendras tikslas tebėra konkurencingos ir skaidrios Moldovos Respublikos energijos rinkos kūrimas ir jos integracija į ES energijos rinką laipsniškai derinant teisės nuostatas su ES energetikos teisės aktais. Moldovos Respublika pirmenybę teiks atsinaujinančiųjų išteklių energijai ir energijos vartojimo efektyvumui, nes tai yra švarios ir ekologiškos šalies energetikos pertvarkos pagrindas, atitinkantis ES tikslą iki 2050 m. pasiekti poveikio klimatui neutralumą. Šalys bendradarbiaus visų pirma siekdamos toliau nurodytų tikslų.
            
            
               Energetinis saugumas 
            
            
               ·Pagerinti energetinį saugumą didinant energijos nešiklių tiekimo maršrutų ir šaltinių įvairovę, pvz., toliau plėtojant vietos atsinaujinančiuosius energijos išteklius ir užbaigiant bei sustiprinant energetikos tinklų jungtis su ES. Pavyzdžiui:
            
            
               –sudaryti geresnes sąlygas dujų rinkoje visapusiškai naudotis neseniai užbaigtu Ungenio-Kišiniovo dujotiekiu užtikrinant, kad būtų tinkamai taikomos atitinkamos pirminės ir antrinės teisės aktų, įskaitant Dujų tinklų kodeksus, nuostatos ir taip būtų sudarytos sąlygos konkurenciniu pagrindu tiekti papildomą kiekį ir didinti sujungimo su ES lygį; 
            
            
               –užbaigti energetikos tinklų jungtį su Rumunijos elektros energijos perdavimo sistema siekiant diversifikuoti elektros tiekimą į Moldovos Respubliką.
            
         
         
            
               
                  – Per 3–4 metus
               
            
            
               Energijos rinkų integracija
            
            
               ·Imtis tolesnių veiksmų, kad Moldovos Respublikos energijos rinka būtų dar labiau integruota į ES.
            
            
               ·Laipsniškai vis labiau derinti Moldovos Respublikos energetikos teisės aktus su ES teisės aktais, kaip numatyta Asociacijos susitarimo (patikslintame) VIII priede ir įtvirtinta Energijos bendrijos sutarties įsipareigojimais. 
            
            
               ·Visapusiškai įgyvendinti trečiąjį energetikos dokumentų rinkinį. Atitinkamai, vadovaujantis Energijos bendrijos sutarties įsipareigojimais ir glaudžiai konsultuojantis su Energijos bendrijos sekretoriatu, kuo greičiau užbaigti elektros ir dujų sektorių atsiejimą, kad būtų galima daryti pažangą liberalizuojant rinką, sudaryti neapsimestines sąlygas į ją patekti trečiosioms šalims, atverti rinką ir užtikrinti nacionalinės reguliavimo institucijos nepriklausomumą bei atskaitomybę, kad būtų sudaryta skaidri ir stabili reglamentavimo aplinka.
            
            
               ·Didinti elektros energijos sektoriaus skaidrumą siekiant sukurti patrauklią ir stabilią investicijų aplinką – sudaryti institucines, teisines, fiskalines ir kitas sąlygas. 
            
            
               Energijos vartojimo efektyvumas, atsinaujinančiųjų išteklių energija – perėjimas prie švarios energijos
            
            
               ·Didinti energijos vartojimo efektyvumą apskritai, tačiau pirmiausia statybos sektoriuje. 
            
            
               ·Didinti atsinaujinančiųjų išteklių dalį elektros gamybos sektoriuje, kartu užtikrinant, kad energijos tiekimas išliktų saugus ir finansiškai prieinamas vartotojams ir verslo subjektams. Siekiant, kad tai įvyktų, būtina, kad energijos rinka būtų visapusiškai integruota, tarpusavyje sujungta ir laipsniškai skaitmenizuojama.
            
            
               ·Remiantis skatinimo naudoti atsinaujinančiųjų išteklių energiją teisės nuostatomis, parengti paramos schemas, administracines taisykles ir kitas priemones, kuriomis būtų skatinama labiau naudoti atsinaujinančiuosius energijos išteklius, kartu užtikrinant, kad energijos tiekimas išliktų saugus ir finansiškai prieinamas vartotojams ir verslo subjektams.
            
            
               ·Sukurti palankią ir stabilia rinka grindžiamą investicijų sistemą, kad pagal geriausią ES praktiką būtų daugiau investuojama į atsinaujinančiųjų išteklių energiją.
            
            
               ·Užtikrinti, kad mažiausiomis galimomis sąnaudomis būtų sumažinta priklausomybė nuo iškastinio kuro – įvairiuose sektoriuose būtų pažangiai integruojami atsinaujinantieji energijos ištekliai, didinamas energijos vartojimo efektyvumas ir taikomi kiti tvarūs sprendiniai.
            
            
               Branduolinė sauga
            
            
               
                  – Per 7 metus
               
            
            
               ·Bendradarbiauti saugiai tvarkant radioaktyviąsias atliekas Moldovos Respublikoje, remiant 2017 m. nacionalinės radioaktyviųjų atliekų tvarkymo strategijos įgyvendinimą.  
            
            
            
            
               16.Transportas
            
            
               Šalys bendradarbiaus siekdamos užtikrinti tolesnį Asociacijos susitarimo prieduose nurodytų ES teisės aktų įgyvendinimą ir teikti Moldovos Respublikai paramą, daugiausia dėmesio skirdamos transporto jungtims, kelių eismo saugumui ir tvarioms transporto sistemoms. Šiuo bendradarbiavimu, be kita ko, bus siekiama toliau nurodytų tikslų.
            
            
               – Transporto jungčių srityje
            
         
         
            
               ·Įgyvendinti ES ir Moldovos Respublikos bendrosios aviacijos erdvės susitarimo, galinčio suteikti postūmį turizmui ir atitinkamai šalies ekonominiam vystymuisi, nuostatas. 
            
            
               ·Bendradarbiauti su Moldovos Respublika rengiant ir įgyvendinant naują nacionalinės transporto (judumo) politikos dokumentą, įskaitant nacionalinės jūrų politikos dokumentą.
            
            
               ·Griežtinti saugos, saugumo ir jūrų aplinkos standartus siekiant, kad atitinkamai pagerėtų Moldovos Respublikos, kaip vėliavos valstybės, rezultatai pagal Paryžiaus susitarimo memorandumą dėl uosto valstybės kontrolės.
            
            
               ·Bendradarbiauti su Moldovos Respublika reformuojant jos vidaus vandenų transporto sektorių, be kita ko, stiprinant gebėjimus ir institucijas.
            
            
               ·Įgyvendinti infrastruktūros projektus, nustatytus išplėtus orientacinį pagrindinį TEN-T tinklą ir įtrauktus į 2019 m. sausio mėn. Komisijos orientacinį TEN-T tinklo investicijų veiksmų planą. Įgyvendinus veiksmų plane nurodytus prioritetinius projektus orientacinis pagrindinis TEN-T tinklas turėtų būti užbaigtas iki 2030 m., sukuriant geresnes, efektyvesnes ir saugesnes transporto jungtis tarp ES ir Moldovos Respublikos. Apsvarstyti galimybę toliau plėtoti Juodosios jūros baseino, kaip transporto jungčių tilto, vaidmenį.  
            
            
               – Kelių eismo saugumo srityje
            
            
               ·Tobulinti Moldovos Respublikos kelių eismo saugumo duomenų rinkimo sistemą, sukuriant nacionalinę kelių eismo saugumo duomenų bazę, pagal kurią būtų galima parengti kryptingesnę kelių eismo saugumo politiką (kelių eismo saugumo politikos ir įgyvendinimo planavimo dokumentai). 
            
            
               – Tvarių transporto sistemų srityje
            
            
               ·Reformuoti geležinkelių sektorių siekiant, kad būtų teikiamos konkurencingos, patikimos ir saugios geležinkelių paslaugos, kurios galėtų padėti perkelti krovinius iš kelių transporto į geležinkelių transportą ir taip prisidėti prie tvaresnio transporto sektoriaus. 
            
            
               ·Gerinti judumą miestuose siekiant sumažinti transporto sektoriaus priklausomybę nuo iškastinio kuro ir išplėtoti glaudesnį bendradarbiavimą darnaus judumo mieste planavimo klausimais. 
            
            
               ·Bendrai vykdyti į visuomenę orientuotas informuotumo didinimo kampanijas siekiant, kad piliečiai suvoktų alternatyvius judumo miestuose būdus, tokius kaip važiavimas dviračiu ir viešuoju transportu, ir atitinkamai būtų sumažinta tarša ir grūstys. 
            
            
               ·Remti energiją efektyviai naudojančių transporto priemonių diegimą siekiant mažinti taršą ir didinti transporto sektoriaus ekologiškumą.
            
            
               ·ES valstybės narės turėtų apsvarstyti galimybę laipsniškai atverti kelių transporto rinką Moldovos Respublikai, atsižvelgiant į jos padarytą pažangą perkeliant atitinkamus ES acquis teisės aktus į nacionalinę teisę.
            
            
            
               17.Turizmas 
            
            
               Šalys bendradarbiaus siekdamos aktyviau vystyti konkurencingo ir tvaraus turizmo sektorių, padedantį augti ekonomikai ir užimtumui.
            
            
            
               18.Regionų vystymasis
            
            
               Šalys bendradarbiaus siekdamos skatinti Moldovos Respublikos regionų vystymąsi – ekonominę, socialinę ir teritorinę sanglaudą su ES. Ypač daug dėmesio bus skiriama konkurencingumo didinimui ir darniam regionų vystymuisi, mažinant skirtumus ir gerinant piliečių gyvenimo kokybę, išnaudojant bendradarbiavimo galimybes ir pirmiausia siekiant parengti ir įgyvendinti pažangiosios specializacijos strategiją, įgyvendinti ES makroregioninę strategiją dėl Dunojaus regiono ir užmegzti bendradarbiavimą su valstybėmis narėmis įgyvendinant ES tarpnacionalines ir tarpvalstybines programas.
            
            
               Šalys bendradarbiaus siekdamos toliau nurodytų tikslų.
            
         
         
            
               
                  – Per 3–4 metus
                        
               
            
            
               ·Toliau stiprinti Moldovos Respublikos dalyvavimą įgyvendinant ES strategiją dėl Dunojaus regiono, siekiant naudingai keistis patirtimi ir geriausios praktikos pavyzdžiais su dalyvaujančiais ES valstybių narių regionais.
            
            
               ·Stiprinti tinkamus gebėjimus nacionaliniu, regionų ir vietos lygmenimis dalyvauti visose tarpvalstybinio bendradarbiavimo programose.
            
            
               ·Iniciatyviai dalyvauti rengiant 2021–2027 m. Europos teritorinio bendradarbiavimo (INTERREG) NEXT tarpvalstybinio bendradarbiavimo programas (Rumunijos / Moldovos Respublikos ir Juodosios jūros baseino programą) ir 2021–2027 m. INTERREG Dunojaus programą, be kita ko, stiprinti reikiamų valdymo ir kontrolės struktūrų gebėjimus.
            
            
               ·Toliau įgyvendinti Europos kaimynystės priemonės 2014–2020 m. tarpvalstybinio bendradarbiavimo programas ir rengiamą 2021–2027 m. tarpvalstybinio bendradarbiavimo lėšų programą (bendrą veiklos programą, skirtą Rumunijai / Moldovos Respublikai, ir bendrą veiklos programą, skirtą Juodajai jūrai), taip pat INTERREG V-B Dunojaus tarpnacionalinio bendradarbiavimo programą.
            
            
               ·Toliau rengti pažangiosios specializacijos strategiją (S3) ir 2020 m. užbaigti verslininkystės galimybių paiešką. Sprendimus dėl investicijų į mokslinius tyrimus ir inovacijas atitinkamose politikos srityse priimti pagal S3. Toliau investuoti į gebėjimų stiprinimą ir strategijos valdymą – visų pirma sukurti tarpžinybinį ministerijų veiklos koordinavimo mechanizmą ir patikimą įgyvendinimo sistemą.
            
            
               
                  – Per 7 metus
               
            
            
               ·Siekiant remti tolygesnį visos šalies vystymąsi, parengti visoje šalies teritorijoje taikytiną regionų vystymosi politikos dokumentą.
            
            
               ·Šalys bendradarbiaus siekdamos pasinaudoti S3 prioritetų teikiamomis galimybėmis pasiekti nacionalinius tikslus, išdėstytus politikos priemonėse, kuriomis siekiama remti miestų plėtrą, verslumą, žmogiškąjį kapitalą, naujų įgūdžių ugdymą, teikti paramą inovacijoms (verslumui), moksliniams tyrimams ir plėtrai, ekonominei ir pramonės politikai, kad ji priartėtų prie ES valstybėse narėse taikomos praktikos. S3 prioritetai grindžiami įrodymais ir nustatomi vykdant dalyvaujamąjį procesą, kuriam vadovauja atitinkama Komisijos tarnyba – Jungtinis tyrimų centras. Taikyti S3 prioritetus atitinkamose politikos srityse, ypač nacionalinėje regionų politikoje, mokslinių tyrimų ir inovacijų politikoje ir visų pirma KVTBP „Globali Europa“ lėšų programavimo srityje. Stebėti strategijos taikymą ir reguliariai peržiūrėti verslininkystės galimybių paieškos procesą. Užmegzti bendradarbiavimą su atitinkamomis ES valstybėmis narėmis ir Rytų partnerystės šalimis dėl S3 prioritetų, siekiant skatinti plėtoti ir atnaujinti prekybos bei tarptautines vertės grandines. Prisijungti prie S3 platformos siekiant įtvirtinti ir gilinti patirtį. 
            
            
               ·Šalys bendradarbiaus siekdamos sudaryti būtinosios infrastruktūros sąlygas, kad padidėtų privačios investicijos į ekonomiką ir regioniniu lygmeniu būtų plėtojama verslininkystė.
            
            
               ·Išplėtoti visapusišką valdymą, kuriuo būtų užtikrinama, kad sprendimai dėl investicijų į mokslinius tyrimus ir inovacijas būtų priimami remiantis S3 ir atitinkamai būtų didinamas regionų ir visos šalies inovacijų potencialas. Reguliariai peržiūrėti pažangiosios specializacijos strategiją ir jos įgyvendinimą. Atnaujinti strategiją bent kas penkerius metus arba anksčiau, jeigu pagal aplinkybes tai būtina.
            
            
               ·Didinti suinteresuotųjų subjektų ir pilietinės visuomenės dalyvavimą sprendimų priėmimo procese taikant Europos partnerystės elgesio kodeksą ir įtvirtinti visų šalių partnerystę. 
            
            
               ·Stiprinti nacionalinių, regioninių ir vietos institucijų institucinius ir praktinius gebėjimus regionų vystymosi srityje, be kita ko, kuriant veiksmingą daugiapakopio valdymo ir aiškaus atsakomybės padalijimo sistemą.
            
            
            
               19.Civilinė sauga
            
            
               Šalys imsis bendrų veiksmų ir taip stiprins ES ir Moldovos bendradarbiavimą nelaimių prevencijos, pasirengimo joms ir reagavimo į jas klausimais, siekdamos toliau nurodytų tikslų.
            
            
               Prevencija 
            
            
               ·Stiprinti integruotą nelaimių rizikos valdymo koncepciją, orientuotą į daugelį grėsmių ir daugelį suinteresuotųjų subjektų.
            
            
               ·Stiprinti nelaimių rizikos mažinimo ir atsparumo klimato kaitai bei prisitaikymo prie jos tarpusavio sąsajas.
            
            
               ·Stiprinti prognozavimo ir ankstyvojo perspėjimo sistemas, orientuotas į daugelį grėsmių ir daugelį sektorių, ir stiprinti pranešimo apie nelaimių riziką ir avarijas mechanizmus.
            
         
         
            
               ·Didinti įvairių rūšių rizikos suvokimą skatinant rinkti svarbiausius duomenis dėl nuostolių ir žalos, ir jais dalytis.  
            
            
            
            
               Pasirengimas 
            
            
               ·Siekiant veiksmingai reaguoti į nelaimes, skatinti pasirengimą joms – keistis ekspertinėmis žiniomis ir geriausios praktikos pavyzdžiais, rengti mokymus, pratybas ir vykdyti kitas gebėjimų stiprinimo iniciatyvas.
            
            
               ·Gebėjimų stiprinimą susieti su gebėjimų reaguoti į nelaimes spragomis.
            
            
               ·Remti veiksmingą ankstyvojo perspėjimo sistemų naudojimą.
            
            
               ·Stiprinti mokslo bendruomenės ir operatyvinio lygmens subjektų bei sprendimus priimančių asmenų ryšius, kad būtų panaikintos nelaimių rizikos valdymo žinių ir technologijų spragos.
            
            
               ·Gerinti gyventojų informuotumą apie pagrindinių rūšių nelaimių riziką.
            
            
               Reagavimas 
            
            
               ·Užtikrinti veiksmingą ryšių palaikymą visą parą, įskaitant keitimąsi ankstyvaisiais perspėjimais ir informacija apie didelio masto ekstremaliąsias situacijas, kurių poveikį patiria ES ir Moldovos Respublika, taip pat trečiosios šalys, kuriose bet kuri iš Susitarimo šalių dalyvauja reaguojant į nelaimes.
            
            
               ·Susiklosčius didelio masto ekstremaliosioms situacijoms, prireikus ir turint pakankamai išteklių lengvinti tarpusavio ir regioninės pagalbos teikimą, visų pirma pagal Sąjungos civilinės saugos mechanizmą.
            
            
               ·Skatinti įgyvendinti priimančiosios valstybės paramos teisės aktus.
            
            
               ·Skatinti veiksmingą tarpinstitucinį koordinavimą ir tarpsektorinius ryšius, kad būtų lengviau teikti tarptautinę pagalbą vykdant reagavimo į nelaimes operacijas.
            
            
               ·Toliau gerinti pajėgumus priimti ir suteikti tarptautinę pagalbą.
            
            
            
               20.Moksliniai tyrimai ir inovacijos
            
            
               Šalys bendradarbiaus siekdamos toliau nurodytų tikslų. 
            
            
               
                  – Per 3–4 metus
               
            
            
               ·Įgyvendinti Strateginę Juodosios jūros mokslinių tyrimų ir inovacijų darbotvarkę – Juodosios jūros sinergijos regioninės darbotvarkės elementą.
            
         
         
            
               ·Padidinti iš valstybės biudžeto viešojo sektoriaus mokslinių tyrimų ir inovacijų subjektams skiriamo finansavimo sumą ir skatinti pritraukti privačių išteklių.
            
            
               ·Atlikti Mokslo ir inovacijų kodekse numatytą institucinį mokslinių tyrimų ir inovacijų srityje dirbančių organizacijų vertinimą, o tada išteklius sutelkti geriausių rezultatų pasiekiančiose mokslinių tyrimų ir inovacijų srityje dirbančiose organizacijose.
            
            
               ·Išnaudoti visas 2020–2023 m. Nacionalinės mokslinių tyrimų ir inovacijų programos teikiamas galimybes.
            
            
               ·Siekti aktyvesnio mokslo bendruomenės / mokslinių tyrimų subjektų dalyvavimo programoje „Europos horizontas“.
            
            
               ·Mokslinių tyrimų projektams ir svarbiausioms mokslinėms iniciatyvoms taikyti tarptautinius vertinimo standartus. Į projektų pasiūlymų peržiūrą ir vertinimą įtraukti užsienio ekspertus.
            
            
            
               
                  – Per 7 metus
               
            
            
               ·Įgyvendinti Europos Sąjungos ir Moldovos Respublikos susitarimą dėl Moldovos Respublikos dalyvavimo Sąjungos bendrojoje mokslinių tyrimų ir inovacijų programoje „Europos horizontas“.
            
            
               ·Didinti Moldovos ekonomikos konkurencingumą pasitelkiant inovacijas: remti ekonominės veiklos vykdytojų rezultatyvumą, perėjimą nuo sąnaudomis grindžiamo prie inovacijomis grindžiamo konkurencingumo.
            
            
               ·Stiprinti nacionalinės mokslinių tyrimų ir inovacijų sistemos, kaip vystymosi ir gerovės ištekliaus, vaidmenį ir statusą – pagal Europos mokslinių tyrimų erdvės prioritetus skatinti mokslinių tyrimų kompetenciją.
            
            
               ·Vystyti rezultatyvias mokslinių tyrimų organizacijas, galinčias veikti regioniniu mastu.
            
            
               ·Užtikrinti glaudų sisteminį abipusiškai naudingą Moldovos Respublikos mokslinių tyrimų įstaigų ir mokslo bei akademinės bendruomenės bendradarbiavimą su privačiomis ir verslo bendruomenėmis.
            
            
               ·Išplėtoti sprendimus priimančių subjektų (centrinės, vietos valdžios institucijų) ir mokslo bendruomenės bei inovacijų skatinimo institucijų bendradarbiavimą.
            
            
               ·Suformuoti kritinę tyrėjų masę, reikalingą siekiant mokslinių tyrimų ir inovacijų sritis paversti ekonomikos augimo veiksniu, skiriant dėmesio jaunimo įtraukimui į mokslinę veiklą ir tyrėjų įvaizdžio gerinimui visuomenėje.
            
            
               ·Nemažą dalį mokslinių tyrimų ir inovacijų veiklos skirti visuomeninėms problemoms, siekiant išugdyti mokslinių tyrimų ir inovacijų sistemos gebėjimą atpažinti vietos visuomenės poreikius ir į juos reaguoti, taip pat spręsti faktinius pasaulinio masto uždavinius.
            
            
            
               21.Kultūra, audiovizualinė politika ir žiniasklaida
            
            
               Kultūra
            
            
               Šalys bendradarbiaus siekdamos toliau nurodytų tikslų.
            
            
               ·Skatinti įgyvendinti 2005 m. UNESCO konvenciją dėl kultūros raiškos įvairovės apsaugos ir skatinimo.
            
         
         
            
               ·Plėtoti įtraukią Moldovos Respublikos kultūros politiką ir išsaugoti kultūros bei gamtos paveldą bei didinti jo vertę ir taip skatinti socialinį ir ekonominį vystymąsi.
            
            
               ·Stiprinti Moldovos Respublikos kultūrinius ryšius su išeivija.
            
            
               ·Didinti Moldovos Respublikos kultūros ir kūrybos sektorių veiklos vykdytojų dalyvavimą kultūros ir audiovizualinės sričių bendradarbiavimo programose, ypač programoje „Kūrybiška Europa“.
            
            
               Audiovizualinė politika ir žiniasklaida
            
            
               ·Priimti Moldovos Respublikos audiovizualinės žiniasklaidos paslaugų kodekso antrinės teisės aktus ir užtikrinti visapusišką ir veiksmingą įgyvendinimą.
            
            
               ·Užtikrinti veiksmingą ir sąžiningą konkurenciją reklamos sektoriuje. 
            
            
               ·Užtikrinti veiksmingą Moldovos Respublikos audiovizualinės žiniasklaidos paslaugų kodekso įgyvendinimą, kad remiantis ES geriausios praktikos pavyzdžiai būtų galima išspręsti žiniasklaidos nuosavybės koncentracijos problemą. 
            
            
               ·Atlikti Audiovizualinės žiniasklaidos tarybos tarpusavio vertinimą.
            
            
               ·Iš dalies keičiant audiovizualinės žiniasklaidos teisės aktus, taip pat į nacionalinę teisę perkeliant Europos standartus, užtikrinti visapusiškai skaidrius dalyvaujamuosius procesus. 
            
            
               ·Užtikrinti nuolatinį dialogą apie audiovizualinę politiką ir taikytinus tarptautinius standartus. 
            
            
               ·Bendradarbiauti kovojant su neapykantą kurstančia kalba, rasizmu ir ksenofobija audiovizualinėje ir žiniasklaidos srityse. 
            
            
               ·Diegti skaitmenizacijos procesą.
            
            
            
               22.Visuomenės informavimas ir matomumas
            
            
               Šalys bendradarbiaus siekdamos:
            
            
               ·užtikrinti pagrįstą ir tikslingą informavimą apie ES ir Moldovos Respublikos asociacijos susitarimo teikiamas galimybes ir apčiuopiamą jo naudą, ypač daug dėmesio skiriant IVLPE; 
            
            
               ·užtikrinti deramą visų ES projektų, programų ir jų poveikio matomumą, glaudžiai bendradarbiaujant su žiniasklaidos priemonėmis, pilietine visuomene ir verslo bendruomene vietos, regionų ir nacionaliniu lygmenimis;  
            
            
               ·vykdyti informavimo kampanijas, kuriomis būtų siekiama skatinti ir išlaikyti visuomenės poreikį vykdyti Asociacijos susitarimu grindžiamą transformacinių reformų darbotvarkę;
            
            
               ·stiprinti bendradarbiavimą strateginės komunikacijos klausimais, kad būtų įtvirtintas valstybės ir visuomenės atsparumas dezinformacijai.  Visų pirma remti institucinių gebėjimų stiprinimą kovojant su neigiamu klaidingos informacijos ir dezinformacijos, ypač teikiamos internete ir naudojantis dirbtinio intelekto (DI) technologijomis, poveikiu, kai šia klaidinga informacija ar dezinformacija siekiama apgauti plačiąją visuomenę ir kai ji kelia didelę grėsmę demokratiniams politiniams ir politikos formavimo procesams, kelia pavojų piliečių sveikatai, saugumui ir aplinkai bei ardo pasitikėjimą valstybinėmis institucijomis;
            
            
               ·plėsti ir įvairinti praktinio bendradarbiavimo sistemą, siekiant į ją įtraukti pilietinės visuomenės veikėjus ir kitus atitinkamus subjektus ir institucijas.
            
         
         
            
            
               V. Prekyba ir su prekyba susiję klausimai (IVLPE)
            
            
               Šalys toliau sieks išsamesnės integracijos, remdamosi Asociacijos susitarimu ir išsamia ir visapusiška laisvosios prekybos erdve (IVLPE). Veiksmingas Asociacijos susitarimo ir IVLPE įgyvendinimas, siejamas su platesniu reglamentavimo derinimo procesu ir susijusiomis būtinomis reformomis, padeda sudaryti sąlygas glaudesniems ekonominiams ir prekybos santykiams su ES, o tai leidžia vykdyti tolesnę laipsnišką Moldovos Respublikos ekonominę integraciją į Europos Sąjungos vidus rinką, kaip numatyta Asociacijos susitarime. Konkrečiau kalbant, Šalys darys pažangą įgyvendindamos Asociacijos susitarimo V antraštinę dalį („Prekyba ir su prekyba susiję klausimai“) ir jo priedus, kurie reguliariai atnaujinami siekiant atsižvelgti į naujausią ES acquis, ir yra iš dalies pakeisti atlikus Asociacijos susitarimo 147 straipsnyje numatytą trečiųjų metų peržiūrą (užbaigtą 2020 m. sausio mėn.
                  6
               ). 
            
            
               Šalys pripažįsta IVLPE naudą stiprinant abiejų Šalių prekybos santykius, kuriuos rodo žymiai padidėjusi Moldovos prekyba su ES, kuriai 2020 m. teko 53 proc. visos Moldovos Respublikos prekybos, ir stengsis toliau konsoliduoti prekybos srautus, remdamosi geresniu teisės aktų ir reguliavimo aplinkos suderinimu.
            
            
               Šalys supranta, kad dar nėra išnaudotos visos šio susitarimo galimybės, ypač susijusios su leidimu patekti į rinką. Todėl pirmenybė teikiama gyvūninių produktų, kuriuos Moldovos Respublika eksportuoja į ES rinką, kategorijų išplėtimui, pradedant paukštiena ir B klasės kiaušiniais. 
            
            
               Dėl, pvz., patekimo į rinką liberalizavimo iš Moldovos pusės remiantis Asociacijos susitarimo XV-D priedu, kai kurių produktų atžvilgiu jis vis dėlto bus vykdomas laipsniškai iki 2024 m. Abi Šalys nuolat bendradarbiaus, be kita ko, per dvišales struktūras, įsteigtas pagal ES ir Moldovos asociacijos susitarimą, taip pat per daugiašales sistemas ir keisdamosi informacija bet kuriuo su Asociacijos susitarimo / IVLPE įgyvendinimu susijusiu aspektu, įskaitant, inter alia, statistinius duomenis, tarifinių kvotų naudojimą ir veiksmingą kovos su priemonių vengimu mechanizmo taikymą. Šiuo atžvilgiu papildomai liberalizuodamos patekimą į rinką pagal Asociacijos susitarimą Šalys teigiamai vertina ES ir Moldovos Asociacijos komiteto prekybos klausimais sprendimą tam tikriems žemės ūkio produktams padidinti tarifines kvotas ir minimalias kovos su priemonių vengimu ribas.
            
            
               Dėl reglamentavimo derinimo Šalys bendradarbiaus siekdamos užtikrinti konvergenciją su ES teisės aktais ir tarptautinės geriausios praktikos pavyzdžiais, kaip nurodyta atitinkamuose Asociacijos susitarimo / IVLPE V antraštinės dalies skyriuose ir prieduose. Svarbų prioritetą Moldovos Respublika teiks pastangoms stiprinti nacionalinę institucinę sistemą, kad būtų užtikrintas nepriklausomas kiekvienoje atitinkamoje srityje priimtų naujų teisės aktų įgyvendinimas, vykdymas ir stebėsena. 
            
            
               Moldovos Respublika per specializuotus pakomitečius ir metiniame Asociacijos komiteto prekybos klausimais posėdyje nuolat praneš Europos Sąjungai apie teisės aktų derinimo būklę. Šie Asociacijos susitarimu įsteigti organai nuolat stebės ir vertins konkrečią pažangą kiekvienoje atitinkamoje srityje, kaip laikomasi atitinkamuose Asociacijos susitarimo skyriuose ir prieduose numatytų įgyvendinimo tvarkaraščių. Reikiamais atvejais, sutinkant abiem Šalims, ES, siekdama padėti Moldovos valdžios institucijoms vykdyti šį procesą, suteiks pagalbą ir ekspertinių žinių. 
            
            
               Vienu iš prioritetų bus laikoma veikla toliau nurodytose su prekyba susijusiose srityse, įtrauktose į atitinkamus Asociacijos susitarimo V antraštinės dalies skyrius. 
            
            
               ·Techniniai reglamentai, standartizacija ir susijusi infrastruktūra
            
            
               Laikydamosi 3 skyriuje ir atitinkamuose prieduose numatytų terminų ir reikalavimų, Šalys bendradarbiaus siekdamos atitikties ES techniniams reglamentams, standartizacijos, metrologijos, akreditavimo, atitikties vertinimo procedūroms ir rinkos priežiūros sistemai. Šalys bendradarbiaus rengdamos į eksportą orientuotų sektorių Moldovos valdžios institucijų ir atitinkamų viešųjų įstaigų pajėgumų trūkumų vertinimą.
            
            
               ·Sanitarijos ir fitosanitarijos priemonės (SFP)
            
            
               Laikydamosi 4 skyriuje ir atitinkamuose prieduose numatytų terminų ir reikalavimų, Šalys bendradarbiaus siekdamos labiau suderinti Moldovos Respublikos sanitarinius ir fitosanitarinius maisto ir pašarų standartus, augalų sveikatos ir gyvūnų sveikatos bei gerovės teisės aktus ir praktiką su atitinkamomis ES normomis. Nacionalinė maisto saugos agentūra turėtų užtikrinti tinkamą šių nuostatų vykdymą ir įgyvendinimą. Šiuo metu vykdomas Moldovos produktų, visų pirma paukštienos ir B klasės kiaušinių, eksporto į Sąjungą leidimo gavimo procesas, o dėl pieno produktų 2021 m. padaryta didelė pažanga – jiems sudarytos sąlygos patekti į rinką.  Be to, Šalys pripažįsta, kad buvo pasiekta konkrečių rezultatų, kuriais abipus sienos esančių vartotojų ir pramonės šakų labui palengvinama prekyba žemės ūkio ir maisto produktais, ir įsipareigoja šį bendradarbiavimą tęsti.
            
            
               Šalys bendradarbiaus siekdamos toliau nurodytų tikslų.
            
            
               – Per 3–4 metus 
            
            
               ·Pagal ES reikalavimus toliau gerinti infrastruktūrą ir reikiamus susijusius gebėjimus įgyvendinti teisės aktus, visų pirma gyvūnų sveikatos, augalų sveikatos, maisto saugos laboratorijų ir pasienio kontrolės postų srityse.
            
            
               ·Išplėsti visų laboratorijų, dalyvaujančių vykdant oficialią kontrolę, akredituotų metodų spektrą, kad būtų įvykdyti gyvūninės kilmės maisto produktų eksporto iš Moldovos Respublikos į ES SFP reikalavimai.
            
            
               ·Sukurti ir įgyvendinti Nacionalinę skubių pranešimų apie nesaugų maistą ir pašarus sistemą ir prisijungti prie ES sistemos.
            
            
               ·Moldovos Respublikoje įgyvendinti europinę ES rinkoms skirto vyno ir alkoholio gaminių sertifikavimo ir kontrolės sistemą.
            
            
               – Per 7 metus
            
         
         
            
               ·Remti Nacionalinės maisto saugos agentūros pastangas gauti akreditaciją pagal ISO 17020 – atitikties vertinimo – įvairių rūšių įstaigų, atliekančių tikrinimus, veikimo reikalavimų – standartą.
            
            
               ·Muitinė ir prekybos lengvinimas
            
            
               Laikydamosi 5 skyriuje ir atitinkamuose prieduose numatytų terminų ir reikalavimų, Šalys bendradarbiaus siekdamos suderinti Moldovos Respublikos teisės aktus su ES teise, ES muitinių strateginėmis gairėmis ir atitinkamais tarptautiniais standartais. Trumpuoju laikotarpiu pagal Sąjungos muitinės kodeksą ir kitus ES ir Moldovos asociacijos susitarimo XXVI priede išvardytus aktus Moldovos Respublika įgyvendins 2021 m. muitinės kodeksą ir jo įgyvendinimo teisės aktus ir sieks prisijungti prie Konvencijos dėl bendrosios tranzito procedūros (šiuo metu Moldovos Respublika turi tik stebėtojos statusą). Vidutiniu laikotarpiu taip pat turėtų būti baigtas įgaliotojo ekonominės veiklos vykdytojo tarpusavio pripažinimo užtikrinimo procesas.
            
            
               ·Kilmės taisyklės
            
            
               Šalys bendradarbiaus siekdamos įgyvendinti persvarstytos Visos Europos ir Viduržemio jūros regiono valstybių konvencijos naujas nuostatas, ypač dėl kilmės įrodymų (išdavimo ir tikrinimo, kilmės taisyklių laikymosi) ir muitinių bendradarbiavimo, ir priderinti nacionalinės teisės aktus prie minėtųjų nuostatų.
            
            
               ·Įsisteigimas, prekyba paslaugomis ir elektroninė prekyba
            
            
               Šalys tęs dialogą įsisteigimo, prekybos paslaugomis ir elektroninės prekybos klausimais pagal atitinkamas 6 skyriaus ir atitinkamų priedų nuostatas. Laikydamosi atitinkamuose prieduose numatytų terminų, jos vykdys šiame skyriuje nurodytose paslaugų srityse prisiimtus įsipareigojimus. 
            
            
               Šalys bendradarbiaus remdamos reformas, kuriomis siekiama pagerinti sektorinį bendradarbiavimą skaitmeninėje ekonomikoje ir palengvinti Šalių tarpusavio elektroninę prekybą.
            
            
               ·Viešieji pirkimai
            
            
               Šalys bendradarbiaus Moldovos Respublikai įgyvendinant 8 skyrių ir atitinkamus priedus. Vienu iš prioritetų bus laikomas visais institucinės reformos, teisės aktų derinimo ir patekimo į rinką orientacinio tvarkaraščio (planas išdėstytas XXIX-B priede) etapais numatytų teisėkūros pokyčių įgyvendinimas ir vykdymas. Jeigu ES patvirtins, kad keliuose šio plano etapuose išdėstytos sąlygos yra įvykdytos, Asociacijos komitetas prekybos klausimais priims atitinkamą bendrą sprendimą, kuriuo bus suteikta papildoma abipusė galimybė patekti į rinką, kaip numatyta plane.
            
            
               Šalys ragina Moldovos vyriausybę toliau įgyvendinti teisėkūros reformas, kad sistema atitiktų ES ir tarptautinius standartus ir kad, be kita ko, būtų parengta ir pradėta eksploatuoti elektroninė viešųjų pirkimų sistema.
            
            
               Šalys toliau bendradarbiaus siekdamos sustiprinti nacionalinės teisės aktuose išdėstytas galimybes naudotis teisių gynimo priemonėmis ir teikti skundus dėl viešųjų sutarčių, sektorinių sutarčių, darbų koncesijų ir paslaugų koncesijų skyrimo.
            
            
               Šalys toliau bendradarbiaus siekdamos įtvirtinti viešųjų pirkimų skaidrumą ir atskaitomybę. 
            
            
               ·Intelektinės nuosavybės teisės
            
            
               Šalys bendradarbiaus derindamos Moldovos Respublikos teisės aktus su ES teisės aktais ir tarptautiniais standartais, skirtais intelektinės nuosavybės teisių apsaugai, įskaitant geografines nuorodas, kaip nurodyta 9 skyriuje. Atitinkamos Moldovos Respublikos nacionalinės institucijos užtikrins tinkamą šių nuostatų vykdymą ir įgyvendinimą.
            
            
               ·Konkurencija
            
            
               Šalys bendradarbiaus siekdamos įgyvendinti 10 skyrių. Šis bendradarbiavimas bus orientuotas į Moldovos Respublikos Konkurencijos tarnybos institucinę sistemą ir atitinkamus administracinius gebėjimus, be kita ko, bus remiamasi naująja ES konkurencijos priemone dėl skaitmeninių platformų ir rinkų ir taip bus užtikrinamas veiksmingas atitinkamų konkurencijos teisės aktų įgyvendinimas.
            
            
               ·Skaidrumas
            
            
               Užtikrinamos galimybės laisvai ir lengvai susipažinti su viešąja informacija, kaip numatyta teisės aktuose. Moldovos Respublika laikysis įsipareigojimų dėl skaidrumo, kaip numatyta 12 skyriaus nuostatose, įskaitant įsipareigojimus dėl vyriausybės nutarimų viešo skelbimo ir visuotinai taikomų priemonių administravimo.
            
            
               ·Prekyba ir darnus vystymasis
            
         
         
            
               Šalys tęs dialogą ir toliau dirbs spręsdamos 13 skyriuje aptartus klausimus. Tai visų pirma apima keitimąsi informacija apie pokyčius darbo standartų srityje, apie tinkamos darbo inspekcijų sistemos, atitinkančios visus pagrindinius tarptautinius darbo standartus, sukūrimą ir apie Darbo kodekso įgyvendinimą laikantis aktualių TDO standartų
                  7
               .  Tuo klausimu trumpalaikis prioritetas yra užtikrinti veiksmingą darbo bei sveikatos ir saugos darbe teisės aktų ir TDO standartus bei ES principus atitinkančių sąlygų priežiūrą bei kontrolę Moldovos Respublikoje (teisinę sistemą ir gebėjimus), o vidutinio laikotarpio prioritetas yra nuolat užtikrinti darbuotojų apsaugą ir skatinti deramą darbą. Taip pat bus stebima, kaip įgyvendinami daugiašaliai aplinkos susitarimai, kuriuos yra pasirašiusi bet kuri iš Šalių.
            
            
            
               ______________
            
            
            
         
         
            
                  
                     (1)
                  
                        ES OL L 260, 2014 8 30, p. 4.
               
               
                  
                     (2)
                  *
                        St 10057/17.
               
               
                  
                     (3)
                  
                        Praktinę išraišką šiems prioritetams suteikia ne tik daugiašalė Rytų partnerystės strategija, bet ir ES Juodosios jūros sinergijos sistema – regioninis bendradarbiavimas, konkrečiai orientuotas į mėlynąją ekonomiką ir bendrą Juodosios jūros darbotvarkę. Juodosios jūros sinergijos ir jos įgyvendinimo nauda pripažįstama 2019 m. birželio mėn. Užsienio reikalų tarybos išvadose dėl ES įsipareigojimo dalyvauti vykdant regioninį bendradarbiavimą Juodosios jūros regione.
               
               
                  
                     (4)
                  
                  
                     
                           Kaip numatyta 2018 m. liepos mėn. Nediskriminavimo, lygybės ir įvairovės aukšto lygio grupės Duomenų apie lygybę pogrupio Duomenų apie lygybę rinkimo ir naudojimo gerinimo gairėse, pateiktose adresu 
                        
                           https://fra.europa.eu/sites/default/files/fra_uploads/ec-july-2018-guidelines-equality-data-collection.pdf
                        
                        .
                     
                  
               
               
                  
                     (5)
                  
                  
                     
                           Kaip numatyta Europos Tarybos gairėse, subalansuotas moterų ir vyrų dalyvavimas reiškia, kad bet kuriame politinio ar viešojo gyvenimo sprendimų priėmimo organe moterų ar vyrų neturėtų būti mažiau negu 40 proc. (Ministrų Komiteto rekomendacija Rec(2003)3 valstybėms narėms dėl proporcingo moterų ir vyrų dalyvavimo priimant politinius ir viešuosius sprendimus).
                     
                  
               
               
                  
                     (6)
                  
                  
                     
                           2020 m. sausio 23 d. ES ir Moldovos Respublikos Asociacijos komiteto prekybos klausimais Sprendimas Nr. 1/2020 dėl Europos Sąjungos ir Europos atominės energijos bendrijos bei jų valstybių narių ir Moldovos Respublikos asociacijos susitarimo XV priedo (Muitų panaikinimas) atnaujinimo. 
                     
                  
               
               
                  
                     (7)
                  
                  
                     
                           Šalys atsižvelgs į tai, kad I.11 skirsnyje nustatyti profesinių sąjungų teisių ir pagrindinių darbo standartų prioritetai ir IV.9 skirsnyje (Užimtumas, socialinė politika ir lygios galimybės) nurodyti prioritetai yra labai svarbūs įgyvendinant Prekybos ir darnaus vystymosi skyriaus nuostatas, todėl jiems reikėtų skirti dėmesio pagal šią Asociacijos susitarimo dalį.